Progresívne Slovensko získalo odborníčku na právo a spravodlivosť

Zuzana Čaputová sa bude v hnutí venovať aj boju proti korupcii.

BRATISLAVA. Hnutie Progresívne Slovensko (PS) rozšírilo svoje rady o odborníčku z oblasti práva Zuzanu Čaputovú. Tá dlhodobo pracovala v neziskovom sektore. " V našom hnutí bude veľkou posilou," povedal Ivan Štefunko z prípravného výboru PS. Čaputová sa bude v hnutí venovať témam práva a spravodlivosti, boju proti korupcii a environmentálnym otázkam. Chce sa venovať aj prehlbovaniu občianskej participácie a fungovaniu samospráv. Novozaregistrované politické hnutie bude mať zakladajúci snem v Žiline. Štefunko plánuje kandidovať za jeho predsedu. Hnutie počíta aj s Martinom Poliačikom, ktorý pre ideové rozpory odišiel z materskej SaS. Ten by mal byť podľa informácií Denníka N vo vedení hnutia. PS chce byť podľa Štefunka silné, proeurópske, progresívne hnutie, ktoré bude zastávať liberálne hodnoty. Pre posunutie Slovenska dopredu treba podľa neho riešiť vzdelávanie, zdravie a znižovanie regionálnych a sociálnych rozdielov. PS chce zefektívniť štát a bojovať proti korupcii na všetkých úrovniach. Ďalej zlepšiť podnikateľské prostredie. Hlása tiež zotrvanie v Európskej únii a prehlbovanie integrácie. Prípravný výbor Progresívneho Slovenska tvoria technologický investor Ivan Štefunko, aktivistka Irena Biháriová a podnikateľ Michal Truban.


Problémy s hmotnosťou má väčšina Slovákov, je to otázka životného štýlu

BRATISLAVA. Situácia s nadváhou a obezitou je podľa odborníkov na Slovensku podobne ako vo viacerých európskych krajinách alarmujúca. "Slováci sú na tom veľmi zle. Sú na tom podstatne horšie ako okolitá Európa. Sedem z desiatich mužov má nadhmotnosť a obezitu, šesť z desiatich žien má nadhmotnosť a obezitu," hovorí Ľubomíra Fábryová, predsedníčka Obezitologickej sekcie Slovenskej diabetologickej spoločnosti (OS SDS). Problémy s hmotnosťou tak má šesťdesiat percent slovenskej dospelej populácie v produktívnom veku. Kritériá pre obezitu spĺňa podľa jej slov 25 percent dospelých mužov a žien a asi jedno percento dospelej populácie patrí do kategórie ťažkej obezity. Problém sa týka aj detí. Ako upozornila Fábryová, obezita v detskom a adolescentnom veku narastá. Obezita pritom významne skracuje dĺžku života a je spojená s vyššou úmrtnosťou oproti osobám s normálnou hmotnosťou. Obezita je často vnímaná ako otázka životného štýlu a nie chronické ochorenie, ktoré treba zavčasu liečiť. Kým zdraví jedinci potrebujú preventívne a vzdelávacie programy, aby dokázali zmeniť svoj životný štýl, u ľudí s nadváhou a obezitou iba zmena životného štýlu nestačí, upozorňuje Barbara Ukropcová, vedúca Pracovnej skupiny pre cvičenie a fyzickú aktivitu v liečbe obezity pri OS SDS. Základom riešenia obezity sú režimové a diétne opatrenia, ako aj behaviorálna liečba. Pokiaľ má však obézny človek aj cukrovku či vysoký krvný tlak, využíva sa aj farmakologická liečba, priblížila Fábryová. Slovenským pacientom je od tohto roku k dispozícii aj nová kombinačná antiobezitická liečba s účinnými látkami naltrexon-bupropión. U niektorých pacientov je tiež možnosť chirurgického riešenia. Bariatricko-metabolickou chirurgiou sa zaoberajú odborníci v trnavskej fakultnej nemocnici. Na problematiku obezity upozornia aj 14. Slovenské obezitologické dni, ktoré budú 4. a 5. novembra v Trnave. Medzinárodné podujatie, ktoré sa koná pod záštitou prezidenta Andreja Kisku, ponúkne priestor pre odborníkov venujúcich sa obezite ako obezitológovia, diabetológovia, kardiológovia, pediatri či vedci. Obezita a nadhmotnosť sú globálnym problémom. Podľa údajov Svetovej zdravotníckej organizácie trpelo v roku 2014 viac ako 1,9 miliardy dospelých nadhmotnosťou a ďalších šesťsto miliónov obezitou. Od roku 1975 do roku 2014 sa tak výskyt obezity zdvojnásobil.


OĽaNO ponúka na kandidátke miesto zástupcom menšín

OĽaNO vyjadrilo obavu, že by po voľbách mohli menšiny zostať bez zastúpenia v parlamente.

BRATISLAVA. Opozičná strana OĽaNO ponúka na volebnej kandidátke miesto pre zástupcov maďarskej, rómskej a rusínskej menšiny. V pondelok to na pôde Národnej rady (NR) SR oznámil líder hnutia Igor Matovič. Prieskumy podľa jeho slov poukazujú na to, že by hlasy voličov menšín žijúcich na Slovensku mohli prepadnúť. Obyčajní zdôraznili, že menšiny majú na Slovensku približne 17-percentné zastúpenie, ale ich zastúpenie v NR SR môže byť nulové. Rovnako si podľa Matoviča v hnutí uvedomujú, že výsledky budúcoročných volieb môžu byť tesné. "Ak sme úprimní slovenskí vlastenci, tak nám musí záležať na tom, aby sa na Slovensku mal dobre nielen slovenský národ, ale aj všetky národnostné menšiny, ktoré spolu s nami toto spoločenstvo vytvárajú. Z toho dôvodu vytvárame tento priestor na našej kandidátke pre tieto tri národnostné menšiny," komentoval Matovič s dôvetkom, že OĽaNO zároveň pozýva k rokovaciemu stolu zástupcov SMK, pretože táto strana stála "vždy na správnej strane". Spoluprácu by nevylúčil ani v prípade vzniku strany Zsolta Simona. Matovič v pondelok tiež zopakoval, že hnutie OĽaNO nepôjde do vlády, ktorá by mala v pláne prijať registrované partnerstvá, adopcie detí pármi rovnakého pohlavia, uvoľniť drogovú politiku, zrušiť sociálne istoty, alebo zmeniť postoj Slovenska k nelegálnej migrácii. Vylúčením kontroverzných tém podľa Matoviča opozícia zoberie Smeru tromfy, ktorými by voličov strašil. Opätovne vylúčil spoluprácu so stranami Smer-SD, SNS a ĽSNS. Berie na vedomie, že s ním PS - Spolu a KDH nechcú spolupracovať, považuje však za férové, aby vedeli, aké sú ich podmienky. Cieľom podmienok je podľa OĽaNO, aby demokratická opozícia vyhrala voľby. V najbližších týždňoch plánuje hnutie predstaviť ďalšie kroky, ktoré by mali k tomuto cieľu viesť.


Slávne ženy, ktoré sa nikdy nestali matkami

"Nepotrebujeme byť vydaté alebo sa stať matkami, aby sme sa cítili kompletne. My samy si určíme, čo pre nás znamená výraz - žiť šťastne až naveky," nechala sa počuť na margo materstva herečka Jennifer Anistonová. Je žiarivým príkladom známej ženy, o ktorej tehotenstve a materstve bulvár roky špekuluje. Raz zverejní informáciu, že je Jen v očakávaní, inokedy zase, ako sa trápi, lebo nie je. Ani jeden prípad však nie je pravdivý. V Hollywoode navyše nie je jediná, ktorá sa nestala matkou. Ďalšie ženské osobnosti buď tehotenstvo nestihli, mali s otehotnením ťažkosti alebo sa vedome rozhodli, že vlastné deti vo svojom živote nepotrebujú. Pozrite si v našej galérii úspešné bezdetné ženy.


Nórska polícia vyšetruje útok na mešitu ako pokus o teroristický čin

Páchateľ má krajne pravicové a protiprisťahovalecké názory.

OSLO. Nórska polícia považuje sobotňajší útok v mešite v meste Baerum ležiacom západne od metropoly Oslo za pokus o teroristický čin. "Vyšetrovanie ukázalo, že páchateľ má krajne pravicové a protiprisťahovalecké názory," uviedol v nedeľu na tlačovej konferencii hovorca polície Rune Skjold. Mladý muž je okrem iného sympatizantom nórskeho nacistického kolaboranta Vidkuna Quislinga (1887-1945). Podľa predstaveného mešity vtrhol v sobotu večer do modlitebne beloch v uniforme a prilbe, ktorý mal so sebou dve brokovnice a pištoľ a spustil streľbu. V tom čase sa tam nachádzali traja veriaci. Jeden z nich muža premohol, pričom bol ľahko zranený. O niekoľko hodín neskôr sa v dome v Baerume, kde útočník žije, našlo telo ženy. Podľa polície ide o 17-ročnú sestru podozrivého. Policajti sa podozrivého, rodeného Nóra-dvadsiatnika, pokúsili vypočuť, ten ale odmietol vypovedať. V sobotu nórske médiá oznámili, že podozrivý mal pred útokom zverejniť na internete príspevok pochvalne sa vyjadrujúci o masovej streľbe, pri ktorej v dvoch mešitách v novozélandskom meste Christchurch zomrelo v marci 51 ľudí. Nórska premiérka Erna Solbergová navštívila v nedeľu hotel v Baerume, kde sa pri príležitosti sviatku íd al-adhá zhromaždili členovia miestnej moslimskej komunity. "To, čo sa stalo, je niečo, čo by sa v Nórsku nemalo stať. Nórsko by malo byť bezpečným miestom," povedala novinárom Solbergová. Nórsko bolo miestom jedného z najhorších útokov pravicového extrémistu, keď Anders Behring Breivik v júli 2011 zabil v Osle a na neďalekom ostrove Utöya 77 ľudí.


Kiska chce napomôcť k dohode pri sudcoch, je pripravený na súčinnosť

Prezident vyzval poslancov na zodpovednosť.

KOŠICE. Prezident Andrej Kiska vo štvrtok vyzval všetkých kandidátov na ústavných sudcov, ktorí kandidovali v neúspešnej voľbe, aby svoju kandidatúru zopakovali. Zároveň vyzval aj nových kandidátov, aby sa nebáli prihlásiť a organizácie, ktoré môžu kandidátov navrhovať, aby dali aj ďalšie nominácie. Povedal to po stretnutí s tromi zo štyroch ústavných sudcov, ktorí ostali vo funkciách po nezvolení kandidátov na ústavných sudcov poslancami Národnej rady. Prezident po stretnutí označil situáciu v Národnej rade pri voľbe ústavných sudcov za divadlo, ktoré sa skončilo veľkým neúspechom. Zároveň vyzval poslancov k zodpovednosti za ich konanie. „Nezabudnime, že Ústavný súd je jedna z najdôležitejších inštitúcií nášho štátu, ktorá dokáže anulovať voľby, dokáže zásadným spôsobom ovplyvňovať chod nášho štátu. Vyzývam všetkých poslancov nášho parlamentu, aby boli zodpovední k nášmu štátu,“ povedal Kiska k aktuálnej situácii na ústavnom súde. Aby k dohode týkajúcej sa voľby ústavných sudcov došlo je prezident pripravený na plnú súčinnosť. Pripomenul, že sa už pred neúspešnou voľbou stretol s predstaviteľmi všetkých politických strán aj organizácií, ktoré môžu nominovať kandidátov na ústavných sudcov. „Počet kandidátov na ústavný súd bol vysoký a aj odborná verejnosť sa zhodla na tom, že sú tam veľmi dobré mená, čo dnes potvrdili aj členovia ústavného súdu,“ dodal prezident. So zostávajúcimi sudcami vo štvrtok diskutoval aj o téme predsedu súdu. Od 1. marca, až do nástupu nových sudcov, povedie jediný senát Ústavného súdu ako predsedníčka Jana Baricová. „Počkám na novú voľbu národnej rady a som presvedčený, že zvolia nových kandidátov, z ktorých budem môcť vybrať ústavných sudcov. Pravdaže budem pripravený čo najskôr vybrať aj nového predsedu ústavného súdu,“ dodal prezident. Podľa Kisku je aktuálne súd vo veľmi ťažkej situácii, hoci zmenou režimu práce bol vytvorený funkčný senát. To umožňuje riešiť najurgentnejšie podnety. „Členovia ústavného súdu ma ubezpečili, že najcitlivejšie veci, ako sú väzobné a výživné, sa snažia riešiť prioritne, aby nedochádzalo k veľkým škodám. Ale nevedia, ako dlho to dokážu ustriehnuť a zvládnuť. Ten nápor je obrovský, pretože nové podania prichádzajú,“ pripomenul Kiska. V sobotu 16. februára sa skončilo 12-ročné funkčné obdobie deviatim sudcom. Ústavný súd má teraz už len jeden senát, ktorý pracuje v zložení Jana Baricová, Miroslav Duriš, Jana Laššáková a Mojmír Mamojka.Parlament minulý týždeň v druhom kole nezvolil vo verejnej voľbe ani jedného kandidáta na ústavného sudcu. Keďže poslanci ani v dvoch kolách nezvolili žiadneho kandidáta, bude sa musieť uskutočniť nová voľba. Druhá voľba kandidátov na ústavných sudcov bude na programe schôdze parlamentu, ktorá sa začne na konci marca. Oprávnené inštitúcie môžu predkladať návrhy na kandidátov do 5. marca do 16. hodiny.


Na trhoch v Nemecku vybuchla plynová nádrž, dvaja ľudia sú zranení

Explózia nastala v stánku s palacinkami v mestečku Rheinbach.

KOLÍN NAD RÝNOM. Dve osoby utrpeli vážne zranenia pri výbuchu plynovej nádrže v stánku na vianočnom trhu v malom meste neďaleko Kolína nad Rýnom v západnom Nemecku, informovala agentúra DPA. Podľa vyhlásenia polície výbuch nastal v stánku s palacinkami na vianočnom trhu v mestečku Rheinbach v spolkovej krajine Severné Porýnie-Vestfálsko. Do nemocnice previezli s vážnymi zraneniami 50-ročnú ženu, na pohotovosť umiestnili aj 60-ročného muža. Čo spôsobilo výbuch plynovej nádrže, nebolo bezprostredne jasné, polícia spustila v tejto záležitosti vyšetrovanie.


Alžírčania pokračujú v protestoch proti prezidentovi

Alžírčania znova vyšli do ulíc, vyhrážajú sa občianskou neposlušnosťou.

ALŽÍR. V mnohých mestách Alžírska sa v pondelok obnovili pouličné protesty proti kandidatúre prezidenta Abdala Azíza Butefliku na piate funkčné obdobie. Protesty sa konajú napriek tomu, že Buteflika sa v nedeľu zaviazal, že umožní predčasné prezidentské voľby, ak bude v aprílových voľbách opäť zvolený do úradu. Ako informovala agentúra DPA, niektorí z demonštrantov sa vyhrážali občianskou neposlušnosťou a žiadali Ústavnú radu, ktorá prijíma doklady od kandidátov prezidentských volieb, aby Buteflikovu žiadosť o registráciu neakceptovala. Buteflika ich prostredníctvom poverenej osoby odovzdal v nedeľu. DPA dodala, že v hlavnom meste Alžír sa bezpečnostné zložky stiahli najmä do oblasti okolo námestia Mauricea Audina v blízkosti univerzity. Celú nedeľu sa v alžírskych mestách konali protesty proti prezidentovmu plánu uchádzať sa už o piate obdobie vo funkcii. Ľudia Butefliku vyzývali, aby odstúpil. Počty demonštrantov sa blížili k počtom z piatka 1. marca, keď protestujúci zaplnili centrum hlavného mesta Alžír - išlo o jeden z najmasovejších prejavov odporu, v Alžírsku zriedkavého, od povstaní takzvanej arabskej jari v roku 2011. Buteflika (82) má už roky slabé zdravie a používa invalidný vozík. Jeho odporcovia tvrdia, že už nie je spôsobilý viesť krajinu a zdôvodňujú to nielen jeho slabým zdravím, ale aj chronickou korupciou a nedostatočnými ekonomickými reformami, ktoré by zmiernili vysokú nezamestnanosť. Tá presahuje medzi ľuďmi do 30 rokov 25 percent.


Vyšetrovať Evku poslanci ďalej nebudú, koalíciu podržal Kotlebov poslanec

Ministerstvo naďalej odmieta zverejniť, aké firmy súťažili s agentúrou Evka o zákazku.

BRATISLAVA. Ako to skutočne bolo s podujatím, na ktorom sa prezentovalo logo slovenského predsedníctva v Rade Európskej únie? Na túto otázku už možno verejnosť odpoveď nikdy nedostane. Podozreniami o netransparentnom vynakladaní peňazí, na ktoré poukázala bývalá zamestnankyňa ministerstva zahraničných vecí Zuzana Hlávková, sa totiž už parlamentný výbor zaoberať nebude. Koaliční poslanci odhlasovali uzatvorenie kauzy. Dopomohol im k tomu člen Kotlebovej strany Ján Kecskés, ktorý síce podľa vlastných slov má pochybnosti o kauze Evka, napriek tomu neodišiel spolu s opozičnými poslancami. Tí chceli znefunkčniť výbor a dosiahnuť tak, že o kauze bude musieť rokovať ešte raz. Preto z rokovania odišli. Opozičný poslanec Miroslav Beblavý (nezávislý) požadoval, aby minister zahraničných vecí Miroslav Lajčák (Smer) musel do 15 dní doložiť ďalšie dokumenty, o ktoré poslanci žiadali a minister im ich nedodal všetky. Medzi nimi požadoval aj mená a ponuky ostatných oslovených firiem. Kauzu Evka tak môžu posunúť už iba polícia a Najvyšší kontrolný úrad. Opoziční poslanci nie sú s výsledkom spokojní. Zsolt Simon (nezaradený) má pocit, že, ako povedal na výbore, šéfka sekcie ekonomiky na ministerstve zahraničných vecí Silvia Toldyová zavádza. Na stretnutí s poslancami podľa neho Toldyová tvrdila, že zmluvy nepodpisovala. V dokumentoch, ktoré ministerstvo zahraničných vecí nakoniec zverejnilo, však jej podpis je. "Žiadam to doplniť do zápisnice, pretože z toho pre mňa vyplýva, že ministerstvo zavádza," hovorí Simon. Zvukový záznam zo stretnutia na ministerstve však neexistuje. Ostatní poslanci tvrdia, že si nie sú istí, čo presne tam o podpisovaní zaznelo. Poslanec Peter Osuský (SaS) riešil zase postavenie ministerstva zahraničných vecí k poslancom, ktorí ho kontrolujú. Poslanci si totiž môžu veci pozrieť, ale nemôžu ich fotiť či kopírovať. Ide pritom o dokumenty s mnohými číslami, na ktoré si potom majú vytvoriť názor. Beblavý poukazuje na to, že im ministerstvo neposlalo všetky dokumenty, o ktoré poslanci žiadali. Miroslav Beblavý už pred časom tvrdil, že po preštudovaní dokumentov uňho stratil Lajčák dôveru. Dokopy poskytlo ministerstvo poslancom zhruba dvesto dokumentov. "Z toho 90 percent bola hlušina, z ktorej sme sa nič nedozvedeli," tvrdil Beblavý. Ministerstvo totiž napríklad naďalej odmieta zverejniť, aké firmy súťažili s agentúrou Evka o zákazku. Beblavý tvrdí, že zo zákona musí existovať opis procesu celého výberu, schvaľovací proces a zdôvodnenie výberu agentúry Evka spomedzi troch uchádzačov. Musí tiež existovať dokument, v ktorom ministerstvo porovnáva ponuky a rozhoduje o tom, že vyberie Evku. Poslanci si ho pýtali, minister im ho ani napriek sľubom podľa Beblavého neposkytol.


Súd umožnil využitie peňazí Pentagónu na Trumpov plot

Trumpova administratíva môže začať pracovať na štyroch kontraktoch.

WASHINGTON. Najvyšší súd Spojených štátov uvoľnil cestu administratíve prezidenta Donalda Trumpa na využitie prostriedkov Pentagónu na vybudovanie častí hraničného plota s Mexikom, informovala v sobotu agentúra AP. Podľa nej najvyšší súd v piatok zrušil verdikt súdu nižšej inštancie o zmrazení týchto peňazí. Trumpova administratíva tak už môže čerpať prostriedky a začať pracovať na štyroch kontraktoch. Súd prvej inštancie zmrazil finančné prostriedky z Pentagónu v máji a odvolací súd tento verdikt potvrdil začiatkom júla. Toto rozhodnutie bránilo vláde čerpať z peňazí ministerstva obrany približne 2,5 miliardy dolárov, ktoré chce použiť na nahradenie existujúcich častí plota v Arizone, Kalifornii a Novom Mexiku robustnejším oplotením. Trump rozhodnutie súdu pochválil.  "Wow! Veľké víťazstvo vo veci Múru. Najvyšší súd Spojených štátov zrušil nariadenie nižšieho súdu a umožňuje tak s južným hraničným múrom pokračovať. Veľké víťazstvo pre bezpečnosť na hraniciach i právne princípy!" tweetoval Trump.


Dopravcovia krajín V4 chcú odklad na uplatňovanie zahraničnej minimálnej mzdy

Dopravcovia žiadajú nemecké, francúzske a rakúske orgány, aby zaviedli okamžité moratórium.

BRATISLAVA. Dopravcovia z krajín Vyšehradskej štvorky (V4) žiadajú nemecké, francúzske a rakúske orgány, aby zaviedli okamžité moratórium na uplatňovanie svojich predpisov o minimálnej mzde, ktoré sa týkajú medzinárodnej cestnej dopravy. A to dovtedy, kým nevstúpi do platnosti nová celoeurópska legislatíva Európskej komisie (EK) v oblasti sociálnych výziev a výziev vnútorného trhu v medzinárodnej cestnej doprave v rámci "balíka predpisov o cestnej doprave". Zástupcovia českého, poľského, maďarského a slovenského združenia cestných dopravcov to uviedli v spoločnej deklarácii, na ktorej sa dohodli na vzájomnom stretnutí. Za slovenskú stranu sa ho zúčastnili zástupcovia Združenia cestných dopravcov Česmad Slovakia, ktoré združuje viac ako 900 dopravných spoločností. Dopravcovia z krajín V4 zároveň apelujú na Európsku komisiu, aby čo najskôr vydala rozhodnutie v právnom procese, ktorý vedie s Nemeckom a Francúzskom pre uplatňovania predpisov o minimálnej mzde v sektore cestnej dopravy. "Sme pripravení zúčastniť sa na konštruktívnom dialógu s cieľom nájsť spoločné riešenia s aktérmi európskeho trhu cestnej dopravy, takýto dialóg však nemôže prebiehať pod tlakom pokút alebo hrozieb od našich partnerov," uviedli dopravcovia v deklarácii. Európska komisia sa podľa nich čoskoro chystá navrhnúť riešenia zamerané na harmonizované uplatňovanie pravidiel vysielania v sektore cestnej dopravy. "Nadchádzajúci rozhodovací proces EÚ vytvorí široký priestor pre potrebný dialóg a dúfame, že výsledkom bude zmysluplný, jednoznačný a jednoduchý regulačný rámec bez diskriminácie, ktorý by zabezpečil efektívne fungovanie trhu cestnej dopravy," avizovali dopravcovia. Môže to však podľa nich trvať roky, zatiaľ čo problémy, ktorým čelia teraz, ostanú nevyriešené. "Nemáme čas čakať, naši dopravcovia musia rôzne národné požiadavky dodržiavať už dnes," opísali. Na zavedenie zákona o minimálnej mzde v Rakúsku, Nemecku a vo Francúzsku už dlhodobo upozorňuje na Slovensku združenie Česmad Slovakia. Podmienky vyplývajúce zo zákona sa totiž týkajú aj dopravných spoločností a vodičov, ktorí prepravujú tovar či osoby do alebo z týchto krajín. To slovenským dopravným spoločnostiam prinieslo vyššie mzdové náklady a aj viac administratívy pri registrácii vodičov.


Trump nominoval do Najvyššieho súdu konzervatívca Kavanaugha

WASHINGTON. Prezident USA Donald Trump nominoval 53-ročného konzervatívca Bretta Kavanaugha za sudcu Najvyššieho súdu, kde sa uvoľnilo miesto po Anthonym Kennedym, ktorý odchádza do dôchodku. Prezident sa tak snaží posunúť vyváženosť súdu viac doprava, informovala v utorok nadránom tlačová agentúra AP. Prezident vysvetlil svoj výber slovami, že Kavanaugh "už dokázal svoju oddanosť rovnocennej spravodlivosti, vykonávanej v súlade so zákonom". Podľa Trumpa je to sudca, ktorého citujú aj ostatní sudcovia. Trump oznámil a predstavil svojho nominanta v pondelok večer miestneho času, v hlavnom televíznom vysielacom čase. Sudca najvyššieho súdu vykonáva svoju funkciu doživotne, teda aj niekoľko desaťročí. Nominanta musí potvrdiť americký Senát. Kavanaugh je dlhoročnou, pevnou súčasťou republikánskej strany. Od roku 2006 je sudcom federálneho odvolacieho súdu vo Washingtone. Bol takisto hlavným asistentom Kennetha Starra počas vyšetrovania prezidenta Billa Clintona. Kavanaugh tiež pracoval v Bielom dome za prezidenta Georgea W. Busha. Kavanaugh bude menej prístupný právu na umelé prerušenie tehotenstva a právam homosexuálov, než bol liberálnejšie založený Kennedy. Osemdesiatjedenročný Kennedy bol zároveň považovaný za spravodlivého sudcu. Trump vyhlásil, že Kavanaugh má "bezchybnú povesť a nedostižnú kvalifikáciu". Prezident oznámil meno sudcu vo Východnej miestnosti Bieleho domu, a keď tam Kavanaugh vstúpil spolu s manželkou a dvoma dcérami, ozval sa obrovský potlesk. Trump sa preňho rozhodol už v nedeľu a svoje rozhodnutie mu v ten večer oznámil telefonicky. Kavanaugh je už druhý sudca najvyššieho súdu, ktorého vyberal Trump. Prvým bol Neil Gorsuch. Kavanaugh aj Gorsuch pritom na začiatku svojich právnických kariér pracovali v rovnakom čase pre Kennedyho ako koncipienti.


V noci a po celú nedeľu očakávajú meteorológovia intenzívne zrážky

SHMÚ vydal výstrahu pred dažďom prvého stupňa.

BRATISLAVA. Druhá polovica víkendu bude upršaná, na väčšine územia Slovenska treba rátať s intenzívnymi zrážkami. Slovenský hydrometeorologický ústav (SHMÚ) vydal výstrahu pred dažďom prvého, najnižšieho stupňa. Platí pre stred a východ krajiny už od dnešného večera, od 19.00 h. V noci a po celú nedeľu sa môžu miestami vyskytnúť zrážky s úhrnom 30 až 50 milimetrov. SHMÚ upozorňuje, že môžu spôsobiť škody menšieho rozsahu.


Analytik INESS: Dlhodobo nezamestnaným opatrenia štátu nepomôžu, práve naopak

Nájsť si zamestnanie bude ťažšie, hovorí analytik.

BRATISLAVA. Vláda by mala svoju snahu o aktívnu politiku trhu práce spojiť s prerušením aktivít, ktoré trh práce výrazne poškodzujú. Pre agentúru SITA to v reakcii na Národný program reforiem SR 2019 uviedol analytik INESS Róbert Chovanculiak. Vláda chce podľa tohto materiálu pokračovať v implementácii Akčného plánu pre posilnenie integrácie dlhodobo nezamestnaných na trh práce. Analytik snahu vlády riešiť problém dlhodobej nezamestnanosti medzi znevýhodnenými nezamestnanými chápe. "Je to naozaj veľký problém Slovenska, a to aj v situácii, keď zažívame rekordne nízku mieru nezamestnanosti," tvrdí. Súčasný kabinet však podľa neho urobil a chystá sa urobiť veľa vecí, ktoré práve týmto ľudom odrezávajú možnosť nájsť si zamestnanie a zapojiť sa do pracovného života. Vláda totiž podľa analytika INESS výrazným tempom obmedzuje možnosť pracovať pre nízkoproduktívnych ľudí. "Minimálna mzda posledných päť rokov rástla dvojnásobnym tempom oproti priemernej mzde. Nehovoriac o plánovanom 15-percentnom zvýšení na budúci rok," upozornil Chovanculiak. Do toho podľa neho rastie daňovo-odvodové zaťaženie nízkozarabajúcich ľudí, od roku 2015 z 29 percent na dnešných 39 percent. Analytik tiež upozorňuje na to, že vláda zrušila odpočitateľnú položku zo zdravotných odvodov platenú zamestnávateľmi za nízkozarabajúcich zamestnancov a zaviedla tiež rôzne príplatky a poukazy. "Toto všetko zhoršuje pravdepodobnosť, že sa podarí dostať do práce dlhodobo nezamestnaného človeka," uviedol. Upozornil na to, že ak sa zvýši minimálna mzda na budúci rok zo súčasných 520 eur na plánovaných 600 eur, tak mzdové náklady na predavačku v maloobchode vo Svidníku budú skoro 1000 eur.Podľa akčného plánu k Národnému programu reforiem (NPR) SR 2019 by mala vláda pokračovať v implementácii Akčného plánu pre posilnenie integrácie dlhodobo nezamestnaných na trh práce. Týka sa to predovšetkým marginalizovaných rómskych komunít, osôb s nízkou kvalifikáciou a mladých ľudí bez dostatočného vzdelania. "Zlepšenie situácie v ich integrácii na trhu práce sa dosiahne komplexným prístupom k personalizovaným službám poskytovaním špecializovaného poradenstva, bilanciou kompetencií znevýhodnených uchádzačov o zamestnanie, pokračovaním zavádzania nového systému vytvárania profilov a poskytovaním cielených programov navrhnutých zamestnávateľmi na základe potrieb regionálneho trhu práce," konštatuje sa v materiáli, ktorý sa nachádza v pripomienkovom konaní. Výsledky znevýhodnených skupín na trhu práce patria podľa NPR dlhodobo medzi hlavné výzvy štrukturálnych politík. Miera dlhodobej nezamestnanosti na Slovensku poklesla medziročne v treťom kvartáli minulého roka zo 4,9 na 3,9 percenta. "Podiel dlhodobo nezamestnaných na celkovom počte nezamestnaných sa však medziročne takmer nezmenil a predstavuje druhú najvyššiu hodnotu v rámci krajín EÚ (61,5 percenta), výrazne nad priemerom V3 a EÚ (30,6 percenta a 42,6 percenta)," priznáva rezort financií ako predkladateľ materiálu. Dlhodobá nezamestnanosť tiež úzko súvisí s kvalifikáciou nezamestnaných. "Nízka kvalifikácia predstavuje výrazné bariéry na trhu práce. Miera aktivity a miera nezamestnanosti ľudí s najnižším vzdelaním patrí dlhodobo medzi najnižšie, respektíve najvyššie v EÚ," píše sa v programe reforiem. Len 32 percent rómskej populácie dosahuje stredoškolské a vyššie vzdelanie. Zamestnanosť rómskej populácie sa s pozitívnym ekonomickým vývojom sa podľa materiálu mierne zlepšuje, no stále výrazne zaostáva za majoritou (21 percent v porovnaní s 51 percentami vo väčšinovej populácii žijúcej v tých istých obciach).


Tretí set vyhrala 9:7. Cibulková po veľkom boji postúpila do druhého kola vo Wimbledone

Slovenská tenistka zvládla dramatický súboj.

WIMBLEDON. Slovenská tenistka Dominika Cibulková sa prebojovala do druhého kola dvojhry na grandslamovom turnaji vo Wimbledone. Vlaňajšia štvrťfinalistka si v úvodnom kole ako nasadená osmička poradila s Nemkou Andreou Petkovičovou po trojsetovej bitke 6:3, 3:6, 9:7. Bol to duel terajšej a bývalej deviatky svetového rebríčka WTA. Dominika Cibulková (SR-8) - Andrea Petkovičová (Nem.) 6:3, 3:6, 9:7 /za 163 minút/ Na tráve All England prerušila štvorzápasovú sériu prehier s rodáčkou z bosnianskej Tuzly. Jej ďalšou súperkou bude v stredu Američanka Jennifer Bradyová. Cibulkovej nevyšiel úvod zápasu s Petkovičovou, keď v druhom geme stratila podanie a Nemka si po potvrdení brejku vybudovala náskok 3:0. Slovenská jednotka však v ďalších minútach ovládla dianie na dvorci, získala šesť hier za sebou a tým aj prvý set. Cibulková sa postupne dostala do správneho rytmu, zlepšila returny. Začiatok druhého dejstva opäť patril Petkovičovej, ktorá sa po dvoch brejkoch ujala vedenia 4:1. Cibulková síce následne znížila na 3:4, no záver patril Nemke. V treťom sete Slovenka trikrát nevyužila výhodu brejku. Za stavu 4:4 však čistou hrou prelomila podanie Petkovičovej a pri vlastnom servise mala následne k dispozícii tri mečbaly. Nemka ich však odvrátila a vyrovnala na 5:5. Za stavu 6:5 nevyužila Cibulková ani štvrtý mečbal, no v dramatickej koncovke vďaka väčšej agresivite napokon slávila úspech. Za stavu 8:7 premenila šiesty mečbal a upravila vzájomnú bilanciu s Petkovičovou na 2:4. Cibulková označila pondelňajšie víťazstvo za veľmi dôležité. "V uplynulom období sa mi na turnajoch nedarilo tak, akoby som si želala. Dávala som do toho všetko, no nechcelo to ísť na moju stranu. Dnes som bojovala o každú loptičku a vyplatilo sa.," uviedla pre TASR. "Mala som dobrú taktiku. Súperke vyhovovala moja hra, no v dôležitých momentoch ma podržal return. V treťom sete som bola vždy vpredu," pokračovala. "Už po prvom mečbale mohol byť koniec, no pokazila som nahratý forhend na téčku. Dobre som sa dokázala koncentrovať na gemy na returne, kde som zahrala výborné údery a napokon som ju zlomila. Chcela by som sa poďakovať Slovákom za brutálnu podporu v hľadisku, boli skvelí," poznamenala slovenská reprezentantka, pre ktorú je ďalšia súperka neznámou. "Bradyovú vôbec nepoznám. Musíme si ju s trénerom Maťom Liptákom pozrieť na youtube a veľme dobre sa na ňu pripraviť. Verím, že dnešné víťazstvo ma nakopne dopredu a podám ešte lepší výkon." Dvadsaťosemročná Cibulková sa vyhla piatej prehre za sebou, bola by to najhoršia séria v celej jej seniorskej kariére. Cibulková má teraz proti 29-ročnej Petkovičovej (90.) bilanciu 2:4. Do pondelka uspela iba v premiérovej konfrontácii v americkom New Havene v sezóne 2012. Cibulková predtým naposledy neuspela štyrikrát za sebou predvlani na prelome júna a júla, aktuálne odvrátila ešte horšiu šnúru. Vtedy to bolo v Eastbourne (osemfinálové 3. kolo), na Wimbledone, v Istanbule a v Baku. Tri zo štyroch nedávnych nezdarov bývalej štvorky systému Cibulkovej boli proti hráčkam z druhej svetovej stovky. V druhom kole parížskeho antukového grandslamového Roland Garros podľahla tuniskej lucky loserke z kvalifikácie Ons Jabeurovej (v tej chvíli 114.), v Hertogenboschi inkasovala prehru od nemeckej kvalifikantky Antonie Lottnerovej (v čase duelu 161.) a v Eastbourne ju ako obhajkyňu titulu vyradila domáca držiteľka voľnej karty Heather Watsonová z pozície 126. ženy systému. V Birminghame zverenkyňa kapitána fedcupovej reprezentácie SR Matej Liptáka podľahla Češke Lucii Šafářovej (v danom okamihu 41., kedysi bola aj v Top 5), a to z dvoch mečbalov. Cibulková dosiaľ najďalej v All England Lawn Tennis and Croquet Clube v britskej metropole bola vo štvrťfinále edícií 2011 a 2016.


Múr na hraniciach medzi USA a Mexikom má byť vysoký päť až deväť metrov

WASHINGTON. Plánovaný múr na hraniciach medzi Spojenými štátmi a Mexikom, ktorý presadzuje administratíva amerického prezidenta Donalda Trumpa, bude vysoký od 18 do 30 stôp (5,5-9,1 metra) a pre ľudí má byť neprekonateľný. Vyplýva to z požiadaviek ministerstva pre vnútornú bezpečnosť, ktoré v piatok zverejnil Americký úrad pre clá a ochranu hraníc (CBP). Časť múru má byť postavená z betónu, zvyšok z iných materiálov. Približne dva metre múru majú byť zapustené do zeme, čo však podľa kritikov projektu nezabráni drogovým dílerom a prevádzačom v pokračovaní ich činnosti. Súčasťou múru budú aj automatizované brány pre chodcov a vozidlá.O výstavbu múru prejavilo záujem približne 700 firiem. Tie môžu do 29. marca predkladať svoje návrhy. Odhaduje sa, že realizácia projektu si vyžiada náklady až 21 miliárd dolárov. V návrhu rozpočtu na roky 2017 a 2018 je na múr vyčlenená suma 4,3 miliardy dolárov. Trump však chce, aby náklady zaplatilo Mexiko, podľa možností aj nepriamo, napríklad prostredníctvom nových colných poplatkov alebo zdanenia finančných prevodov Mexičanov žijúcich v USA do svojej vlasti.Na niektorých úsekoch približne 3200 kilometrov dlhých mexicko-amerických hraníc už existujú hermetické ochranné systémy, Trump však chce neprerušovaným múrom zastaviť nelegálne prisťahovalectvo a pašovanie drog. Už teraz ale hrozia pri budovaní jednotlivých sekcií spory ohľadom vyvlastňovania pôdy. Napríklad 120-kilometrový úsek pretína územie indiánskeho kmeňa Tohono O'odham, ktorý múr jednoznačne odmieta.


Preveria odbornú spôsobilosť kapitána zo zrážky lodí v Budapešti

Kapitán okrem ukrajinského jazyka ovládal iné jazyky iba veľmi slabo.

BUDAPEŠŤ. Je nevyhnutné, aby sa preverila spôsobilosť ukrajinského kapitána výletnej lode Viking Sigyn, ktorá 29. mája zavinila tragickú zrážku s maďarskou vyhliadkovou loďou Hableány. Pre denník Magyar Nemzet to v stredu vyhlásil Zsolt Sógor, právny zástupca spoločnosti Panoráma Deck Kft., ktorá prevádzkovala vyhliadkovú loď. Z doterajších výsledkov vyšetrovania a výpovedí svedkov podľa neho vyplýva, že kapitán okrem ukrajinského jazyka ovládal iné jazyky iba veľmi slabo. To podľa Sógora spochybňuje kapitánovu spôsobilosť na získanie medzinárodného oprávnenia pre riečnu plavbu. "Ide o záležitosť, ktorá je dôležitá aj z pohľadu vymáhania náhrady škôd veľkého rozsahu. Zodpovednosť v tomto prípade nesie nórska spoločnosť Viking River Cruises, ktorá kapitána zamestnala," dodal Sógor. Nezvestní po nehode sú ešte stále dvaja Kórejčania, po ktorých intenzívne pátrajú na úseku Dunaja od budapeštianskeho Margitinho mosta až po južné hranice Maďarska. Bilancia potopenia lode Hableány medzi piliermi Margitinho mosta po zrážke s výletnou loďou Viking Sigyn je zatiaľ 26 mŕtvych vrátane dvojčlennej posádky. Z Dunaja sa po havárii podarilo zachrániť sedem Kórejčanov.


Konevova dcéra stiahla návrh na prevoz sochy jej otca do Ruska

Budúcnosť sochy by mal podľa Konevovej dcéry riešiť český národ.

PRAHA. Dcéra sovietskeho maršala Ivana Koneva stiahla svoj návrh, aby bola socha jej otca prevezená z Prahy do Ruska. Informoval o tom v stredu spravodajský server ČT 24. Možnosť prevezenia sochy do Ruska predtým privítal aj starosta Prahy 6 Ondřej Kolář (TOP 09). Mestská časť Praha 6 sochu ruskej strane dokonca opakovane ponúkala. Natalja Konevová ale už nechce, aby sochu jej otca previezli do Moskvy. Podľa ČT 24 emotívne zareagovala na informáciu, že socha má byť odstránená z námestia v Prahe. "Pomník nie je naša rodinná história. Je to pomník historickej udalosti, víťazstva v druhej svetovej vojne," povedala a dodala, že budúcnosť sochy by mal riešiť český národ a potomkovia tých, ktorí bojovali proti fašizmu. Okolo Konevovej sochy dlhodobo panujú kontroverzie a už v minulosti vznikla iniciatíva na jej odstránenie. Pomník sa opakovane stáva terčom vandalov. O budúcnosti sochy má vo štvrtok rokovať mestské zastupiteľstvo Prahy 6. Medzi návrhmi je ponechanie pomníka na mieste, jeho premiestnenie na Olšanský cintorín alebo do niektorého z múzeí. Podľa ČT 24 je v hre aj možnosť referenda. Pri vlaňajšom 50. výročí invázie vojsk Varšavskej zmluvy do Československa odhalila radnica Prahy 6 vedľa sochy tabuľu so sprievodným textom. Ten opisuje úlohu maršala Koneva v roku 1945, keď oslobodzoval Československo od nacistov, v roku 1956, keď riadil potlačenie maďarského povstania, aj v roku 1961, keď sa ako veliteľ skupiny sovietskych vojakov podieľal na výstavbe Berlínskeho múru.


Dôstojník mal naverbovať rakúskeho plukovníka na špionáž pre Moskvu

VIEDEŇ. Rakúsko vydalo zatykač na ruského vojenského dôstojníka, ktorý podľa úradov naverboval rakúskeho plukovníka na špionáž pre Moskvu. Polícia v Salzburgu oznámila, že na 65-ročného Igora Jegoroviča Zajceva vydali európsky aj medzinárodný zatykač. Muž pracujúci pre ruskú vojenskú tajnú službu GRU je podozrivý z toho, že "presviedčal 70-ročného plukovníka rakúskej armády vo výslužbe, aby vykonal spravodajskú operáciu na úkor Rakúska, odhalil štátne tajomstvá a vedome sa vzdal vojenských tajomstiev," uviedla rakúska polícia vo vyhlásení. Plukovník vo výslužbe údajne od 90. rokov minulého storočia až do minulého roka poskytoval Rusku informácie o rakúskych ozbrojených silách a jej zbrojnom systéme. Za to podľa polície dostal stovky tisíc eur. Podľa rakúskych médií bol veľmi profesionálny a pracoval v armádnom vojenskom centre v spolkovej krajine Salzbursko. So svojím ruským kontaktom údajne komunikoval prostredníctvom sofistikovaného vybavenia. Prípad niekdajšieho plukovníka vyšiel najavo minulý rok. Vtedy rakúsky minister obrany Mario Kunasek povedal, že im v tom pomohla iná európska tajná služba. Plukovník pôvodne spolupracoval s políciou. Podľa viacerých správ však v ostatnom období mlčí pre zistenia z vyšetrovania daného prípadu, píše spravodajský portál BBC. Prípad vyvolal napätie medzi Ruskom a Rakúskom, pričom obe krajiny si preň navzájom predvolali diplomatov.


Nivy o týždeň zatvoria. Pozrite si, kde vystúpite v Bratislave z autobusu

Novú stanicu Nivy na Mlynských nivách chce spoločnosť HB Reavis postaviť do troch rokov.

BRATISLAVA. Dočasná autobusová stanica na Bottovej ulici je už takmer dokončená. Aktuálne sa dorába prestrešenie nástupísk, čakárne pre cestujúcich a obchody či kaviarne v stanici. Pôvodne ju mali otvoriť začiatkom septembra, do prevádzky ju však spustia najskôr 1. októbra. Zatiaľ čo staničná budova je už skolaudovaná a pripravená na prvých cestujúcich, vonkajšie priestory ešte len na posledné kolaudačné povolenia čakajú. Ak však do konca mesiaca prebehnú plynulo, prvý autobus by mal podľa hovorkyne autobusového dopravcu Slovak Lines Evy Vozárovej odísť z náhradnej stanice v nedeľu o štvrtej hodine ráno do Viedne z nástupiska číslo jeden. „Náhradná stanica plne nahradí dopravné kapacity tej súčasnej a predstavuje výrazný skok v štandarde, ktorý má byť predzvesťou kvality novej autobusovej stanice “ povedal Jakub Gossányi, šéf developmentu spoločnosti HB Reavis Slovensko, ktorá stojí za výstavbou novej modernej autobusovej stanice. Sťahovanie súčasnej stanice do nových priestorov prebehne v noci cez víkend. „Aj keby sa termín sťahovania z prvého októbrového víkendu posunul, autobusy, ako aj pokladnice a centrálu presťahujeme určite zo soboty na nedeľu,“ povedala Vozárová. Dôvodom je, aby čo najviac uľahčili cestujúcim prechod do nových priestorov. Dočasná autobusová stanica sa nachádza v bývalom centre Bottova cez cestu oproti súčasnej stanice. Najbližšie tri roky sa na ňu presťahujú všetky spoje, pokým HB Reavis postaví v pôvodnej lokalite Mlynských nív novú autobusovú stanicu. Okrem moderného terminálu s 34 nástupiskami bude na novej stanici aj oddychová zóna, skrinky na odkladanie batožiny, bezplatné toalety, miesta na dobíjanie telefónov, cyklostojany či verejná wi-fi sieť. Chýbať nebudú ani stánky s rýchlym občerstvením, pekáreň, potraviny, reštaurácia či kaviareň. Pošta sa však do dočasnej stanice z tej súčasnej nepresunie. Hneď vedľa stanice sa nachádza predajňa s elektronikou Alza, do ktorej sa dá vstúpiť aj priamo zo stanice, pretože majú časť spoločných priestorov. Cestujúcich zvyknutých na staré priestory stanice navigujú do tých náhradných informačné tabule osadené pred hlavným vchodom. V slovenčine aj v angličtine. Chýba na nich však dátum odekdy budú autobusové linky premávať z nových priestorov, a tak sú zatiaľ viacerí cestujúci zmätení, či majú ešte vstúpiť do pôvodnej stanice, alebo sa vybrať cez cestu do dočasnej. „Časy odchodov autobusov sa nemenia, zmenia sa len čísla nástupísk, z ktorých budú odchádzať. Tieto zmeny už máme zverejnené na našej webovej stránke, aby sa mohli cestujúci na túto zmenu pripraviť,“ povedala Vozárová. Na rozdiel od súčasnej autobusovej stanice budú v dočasnej na každom nástupisku aj obrazovky, na ktorých budú cestujúci vidieť informácie o odchádzajúcich spojoch. V čakárni stanice si zas budú môcť na dotykových obrazovkách vyhľadať trasy a časy odchodov liniek. Okrem prístupu z Mlynských nív sa bude dať do dočasnej stanice na Bottovej dostať aj z Chalupkovej ulice. „Šoféri budú môcť využiť príjazd z Chalupkovej ulice priamo pred budovu, kde budú k dispozícii aj miesta na krátkodobé 15-minútové parkovanie,“ povedal Gossányi. Vyhradené miesta budú mať na dočasnej stanici aj taxíky. Autobusové linky zo Záhoria budú do náhradnej stanice prichádzať od Karadžičovej cez Mlynské nivy, z ktorých vojdú rovno do areálu. Všetky ostatné spoje, napríklad z Pezinka, zo Senca či Šamorína, budú prichádzať po Prievozskej cez Košickú a do areálu vojdú cez Chalupkovu. Výjazd bude pre oba smery prímestských autobusov presne naopak - spoje smerom na Záhorie budú vychádzať na Chalupkovu, cez Landererovu a Karadžičovu sa dostanú na Račianske mýto a linky smerujúce na juh budú vychádzať na ulicu Mlynské nivy. Náklady na dočasnú autobusovú stanicu presiahli podľa Gossányiho tri milióny eur. Po výstavbe a sprevádzkovaní novej stanice Nivy dočasnú však len tak nezbúrajú, ale jej terminály, nástupiská či ich prestrešenie poskytnú iným autobusovým staniciam na Slovensku. S ktorými konkrétne o využití materiálov rokujú, Gossányi zatiaľ nepriblížil. S prestavbou modernej autobusovej stanice na Mlynských nivách chce HB Reavis začať hneď po jej vysťahovaní a otvoriť ju plánuje v roku 2020. Nové priestory budú mať tri nadzemné podlažia a dve podzemné. Okrem nástupísk a parkovacích miest bude v stanici aj nákupné centrum, tržnica Fresh Market, výšková administratívna budova a na jej streche pribudne mestský park plný zelene s 550-metrovou bežeckou dráhou. HB Reavis plánuje v rámci prestavby nanovo vybudovať aj bulvár Mlynských nív a priľahlé cesty. Jeho súčasťou bude aj podzemný kruhový objazd. Bulvár plánuje počas rekonštrukcie uzavrieť na 14 mesiacov. Celkové náklady na premenu danej lokality odhaduje HB Reavis na 24 miliónov eur. „V rámci rekonštrukcie ulice Mlynské nivy sme v povoľovacom procese a mestu v krátkom čase predložíme na schválenie dokumentáciu,“ povedal Gossányi. Termín začatia obnovy bulváru, ako aj odklony automobilovej a verejnej dopravy preto ešte známe nie sú. Spoločnosť HB Reavis navyše v marci tohto roka požiadala vládu o štatút významnej investície pre projekt Stanica Nivy - Smart City, v rámci ktorého by chcela vybudovať okrem stanice aj kancelárie, obchody a lanovku z Petržalky na autobusovú stanicu. Štatút by mal zjednodušiť a urýchliť realizáciu celého projektu.


Ste v zákope so zomierajúcimi vojakmi. Múzeum SNP má špeciálnu výstavu

BANSKÁ BYSTRICA. Ocitnúť sa v zákopoch s vojakmi aj vypočuť si spomienky ľudí, ktorí sa zúčastnili na Slovenskom národnom povstaní. V Múzeu SNP v Banskej Bystrici otvorili pri príležitosti osláv 75. výročia SNP špeciálnu výstavu, ktorá ponúka jedinečnú možnosť spoznať život počas Slovenského národného povstania. Ako pre TASR uviedol generálny riaditeľ Múzea SNP Stanislav Mičev, prinášajú nový spôsob prezentácie historických udalostí, ktorý nie je bežný nielenže v múzeách na Slovensku, ale ani v Európe. "Naším cieľom je, aby návštevník mal nielen informácie o SNP, ale aj emócie, aby nakoniec od nás odišiel s pocitom, že vojna je nezmysel a musíme urobiť všetko preto, aby sa už nikdy nezopakovala," zdôraznil Mičev. V multimediálnej sekcii výstavy sa návštevník ocitne priamo vo vojnovom zákope a je súčasťou skutočného boja o oslobodenie. "Je tam spolu s vojakmi, ktorých prepadnú Nemci a okolo zomierajú ľudia. Môže tiež vojsť do maličkej miestnosti, kde sa zmestia len dvaja ľudia, hovorím mu žalobňa, a vypočuť si spomienky ľudí, ktorí sa zúčastnili na povstaní, rovnako tých, čo boli bojmi nejakým spôsobom dotknutí. Výrazové prostriedky, ktoré sme využili, približujú návštevníkom dejiny SNP novou formou, ktorá je mladej generácii najbližšia," konštatoval pre TASR Mičev. Expozícia je spracovaná do šestnástich pútavých videí, ktorých skvostom je jedinečná panoramatická projekcia a obrovská obrazovka, pre ktorú bol na mieru vytvorený a nakrútený príbeh z čias SNP o dvoch mladých bratoch. Obaja išli do povstania, prežil iba jeden. Výstava si vyžiadala náklady okolo jedného milióna eur. Na stavebné úpravy priestorov, bývalých výstavných, zasadačky a riaditeľne, išlo podľa Mičeva 210-tisíc eur. Zhruba 800-tisíc eur si vyžiadala samotná realizácia výstavy, najmodernejšia technika a programy. Finančné prostriedky schválila vláda a sú súčasťou balíka peňazí, ktorý ide na tohtoročné oslavy SNP. Ako Mičev dodal, výhodou celého systému je to, že keď zmenia softvér, môžu urobiť novú jedinečnú výstavu. Návštevníci v Múzeu SNP môžu vidieť aj výstavu o vypálených obciach, na ktorej spolupracovalo s Tlačovou agentúrou SR. Predstavuje historické i súčasné zábery kedysi vypálených obcí a informácie o nich.


Winnipeg vypadol, Daňo je voľný pre potreby reprezentácie. Washington má mečbal

NEW YORK. Hokejisti St. Louis postúpili do druhého kola vyraďovacej časti sezóny zámorskej NHL. V sobotu triumfovali na domácom ľade nad hráčmi Winnipegu 3:2 a sériu štvrťfinále Západnej konferencie ovládli 4:2 na zápasy. Víťazstvo Blues režíroval čistým hetrikom Jaden Schwartz. Winnipeg strelil oba góly v záverečnej desaťminútovke, vyrovnať sa mu už nepodarilo. "Je pekné, keď sa mi podarí takto pomôcť tímu k postupu. Ako mužstvo sme hrali výborne. Súperovi sme nenechali veľa priestoru, naozaj sme makali. Obrancovia boli agresívni a napádali súpera," zhodnotil autor troch gólov Schwartz podľa nhl.com. Po vyradení Jets je na reprezentačné účely na MS k dispozícii slovenský útočník Marko Daňo. Iba jedno víťazstvo delí od postupu na Západe obhajcu Stanlyeho pohára Washington, ktorý uspel doma nad Carolinou jasne 6:0. Dvoma zásahmi a dvoma asistenciami sa prezentoval švédsky útočník Nicklas Bäckström, počas aktuálneho play off strelil už päť gólov. Výborný výkon podal gólman Capitals Braden Holtby, ktorý na svoje siedme čisté konto v kariére počas play off potreboval zastaviť 30 striel súpera. V počte čistých kont vo vyraďovačke sa už posunul na prvé miesto v klubovej histórii. "Po tom, čo sme prehrali dva zápasy, si myslím, že toto je najlepšia možná odpoveď. V Caroline sme nehrali dobre a neboli sme spokojní. Teraz sme konečne hrali hokej, na aký sme zvyknutí. Všetci sme si išli za svojím cieľom a oplatilo sa to," vyhlásil Bäckström. Blízko k postupu je aj Dallas. V sobotu triumfoval na ľade Nashvillu 5:3 a v sérii vedie 3:2 na zápasy. Stars dvakrát uspeli na ľade súpera a stav štvrťfinále Západnej konferencie NHL otočili z 1:2 na 3:2. Po dva góly v drese víťazného tímu dosiahli Alexander Radulov a Jason Dickinson. O tri asistencie si rozšíril štatistiky Jamie Benn. "Všetci sa snažíme hrať jednotným štýlom, presne podľa nášho systému. Hoci sme prehrávali, podarilo sa nám otočiť stav v náš prospech. Musíme pokračovať v našej hre a verím, že môžeme byť úspešní," zhodnotil 29-ročný kanadský krídelník Benn. Góly: 7. Grimaldi (Josi, Ellis), 30. Johansen (F. Forsberg, Josi), 43. Turris (Mikael Granlund) - 14. Dickinson (Hintz, R. Polák), 21. A. Radulov (Seguin, Jamie Benn), 28. A. Radulov (Jamie Benn), 36. Seguin (Jamie Benn), 42. Dickinson Stav série: 2:3 Góly: 1. Schwartz (B. Schenn), 33. Schwartz (Bozak, Dunn), 44. Schwartz (R. O'Reilly, Pietrangelo) - 53. Byfuglien (K. Hayes, Copp), 60. Little (Perreault, Byfuglien) Konečný stav série: 4:2, St. Louis postúpilo ďalej Góly: 8. Bäckström (Carlson, T. Wilson), 35. Bäckström (Ovečkin), 37. Connolly (Ovečkin, Bäckström), 42. T. Wilson (Kuznecov, Carlson), 49. Dowd (z trest. strieľania), 51. Ovečkin (Kuznecov, Bäckström) Stav série: 3:2


Bývalý šéf FBI: Trump ma vyhodil pre ruské vyšetrovanie

Čudné stretnutia

Comeyho výpoveď

Komentár

Bary otvárajú skôr

Prezidentovi som nedôveroval, Rusko do volieb zasahovalo, povedal bývalý šéf FBI James Comey pred výborom.

WASHINGTON, BRATISLAVA. Americký prezident Donald Trump klamal a Rusko zasahovalo do priebehu amerických prezidentských volieb. Pred senátnym výborom to vo štvrtok povedal bývalý šéf americkej FBI James Comey. Ten vypovedal o tom, či bol americký prezident Donald Trump ovplyvňovaný Ruskom. Comey ako šéf FBI skončil začiatkom mája, keď ho Trump odvolal. Prezident tvrdil, že agenti stratili dôveru vo svojho šéfa. "Sú to jednoducho klamstvá," reagoval vo štvrtok Comey. Skutočným dôvodom jeho vyhodenia je vraj vyšetrovanie Trumpovho bývalého hlavného poradcu pre národnú bezpečnosť Michaela Flynna, ktorý mal pred voľbami napojenie na Rusko. "Niet o tom pochýb," povedal Comey. Úprimne som si myslel, že Trump o našom stretnutí môže klamať. Keď si prezident Trump v marci zavolal Comeyho na večeru do Bieleho domu, nešlo len o čisto pracovné stretnutie. V Zelenej miestnosti v Bielom dome sedeli sami, prezident si chcel získať dôveru šéfa FBI. Comey počas vypočúvania povedal, že si o stretnutí s Trumpom robil záznamy, pretože prezidentovi nedôveroval. "Úprimne som si myslel, že o našom stretnutí môže klamať," povedal podľa BBC. "Vytvoril som si záznam hneď po našej konverzácii. Vedel som, že príde deň, keď budem záznam potrebovať, nie aby som obhájil seba, ale aby som obhájil FBI." Práve jeho uniknuté zápisky pre médiá začali doteraz asi najvážnejšiu Trumpovu kauzu. Comey tieto zápisky dal svojmu známemu, ktorý ich doručil do médií. Na výbore povedal, že to považoval za svoju povinnosť ako súkromnej osoby. Prezident na stretnutí v Bielom dome podľa Comeyho podmienil jeho zotrvanie vo funkcii lojalitou a pýtal sa najmä na to, či je predmetom vyšetrovania v súvislosti s Ruskom. Comey mu potvrdil, že v tom čase to tak nebolo. Kauza s napojením na Rusko sa objavila po tom, čo Trump vyhodil Flynna spomedzi svojich poradcov. Flynn skončil pre podozrenie, že ešte vlani krátko po Trumpovom zvolení prisľúbil Rusom zrušenie sankcií. Krátko po zvolení Trumpa za prezidenta, ale ešte pred jeho vymenovaním do funkcie, kontaktoval ruského veľvyslanca Sergeja Kisľaka. Keď to vyšlo najavo, Trump ho expresne odvolal. „Dúfam, že vidíš jasnú cestu, ako to nechať tak. Je to dobrý chlapík. Dúfam, že to môžeš nechať tak,“ povedal Trump Comeymu 14. februára, tentoraz v Oválnej pracovni. Comey sa zháčil, podľa vlastných slov sa na pár sekúnd odmlčal a vzápätí odpovedal: „Je to dobrý chlapík," odpovedal prezidentovi. Flynna poznal osobne ešte z minulosti. "Ale nepovedal som mu, že to nechám tak." Exšéf FBI už v stredu zverejnil písomnú výpoveď o celej kauze. Aj vo štvrtok potvrdil, že Trump nevydal priamo rozkaz na zrušenie vyšetrovania, no "vyjadril nádej". Comey to pochopil ako rozkaz, no keďže nebol doslovný, môže to Trumpa ochrániť pred obžalobou za zasahovanie do vyšetrovania. Keď sa kauza prevalila, Trump niekoľkokrát obvinil Comeyho z klamstva a na twitteri napísal, že dúfa, že z ich stretnutia neexistujú nejaké nahrávky, inak by sa ukázalo, čo Comey hovoril. "A ja dúfam, že existujú nahrávky," povedal exšéf FBI pred výborom. Comeyho výpoveď je kľúčová pri vyšetrovaní vzťahov medzi Kremľom a novou americkou administratívou. Trump čelí v súčasnosti už piatim oddeleným vyšetrovaniam. Všetky súvisia s Ruskom. V niektorých prípadoch mu hrozí trestné stíhanie, v ďalších odvolanie z funkcie. Ruský prezident Vladimir Putin obvinenia o zasahovaní do volieb viackrát odmietol. Jeho hovorca podľa denníka Guardian tvrdí, že vypočúvanie Comeyho nesledujú. Dejú sa podľa nich oveľa dôležitejšie veci, napríklad ekonomický summit v Kazachstane. Ruská televízia Rossija 24 zase vypočúvanie nazvala "Comey Show, najdôležitejšia politická šou". Aj samotná Trumpova administratíva môže na vypočúvanie reagovať protiútokom. "Trump a jeho spojenci budú odmietať Comeyho výpoveď... že ide o fake news," myslí si analytik CNN Chris Cillizza. "Trumpova prezidentúra, ktorá je už teraz divoká, však týmto vstupuje do ešte rozbúrenejších vôd. Urobte si názor sami." Trumpov právny zástupca Marc Kasowitz uviedol, že prezident nenariadil Jamesovi Comeymu, aby zastavil vyšetrovanie bývalého poradcu Bieleho domu pre národnú bezpečnosť Michaela Flynna, ani nenaznačil, že by tak mal urobiť. Kasowitz zdôraznil skutočnosť, že Comey počas vypočúvania potvrdil, že FBI priamo prezidenta nevyšetrovala a že Trump "nikdy nebránil vyšetrovaniu" zásahov Moskvy do vlaňajších prezidentských volieb. Trumpov právny zástupca poprel aj Comeyho tvrdenia, že prezident od neho "požadoval a očakával lojálnosť". Zároveň však dodal, že prezident má právo od predstaviteľov svojej administratívy "lojálnosť očakávať". Kasowitz tiež kritizoval Comeyho, že postúpil médiám informácie o svojich súkromných rozhovoroch s prezidentom, pričom dodal, že bude na príslušných orgánoch, aby rozhodli, či by sa táto skutočnosť nemala stať predmetom vyšetrovania. Americký prezident na výročnej konferencii koalície Viera a sloboda v čase Comeyho výpovede povedal, že on a jeho prívrženci sú pod útokom, no vyjdú z neho "silnejší než kedykoľvek predtým". "Ako viete, sme pod útokom, ale prežijeme a uspejeme," vyhlásil v reakcii Trump.


Severná Kórea verejne predstavila prvý oficiálny portrét Kim Čong-una

Obraz vystavili počas návštevy kubánskeho prezidenta.

PCHJONGJANG. Severná Kórea verejne predstavila prvý oficiálny portrét svojho vodcu Kim Čong-una. Zatiaľ čo podobizne jeho predchodcov možno vidieť v celej krajine, Kim bol dlho považovaný viac za nasledovníka než za skutočného lídra. Informovala o tom v utorok stanica BBC. Nový veľkorozmerný obraz bol vystavený počas víkendovej návštevy kubánskeho prezidenta Miguela Díaza-Canela v Pchjongjangu. Dosiaľ boli prezentované iba Kimove fotografie, a nie maľby. Vodca sa na novom portréte usmieva, pozerá sa mierne doľava a oblečený má oblek západného štýlu a kravatu. Podľa analytikov ide o ďalší krok v upevňovaní Kimovho kultu osobnosti. Symbolika a zobrazovanie vodcov sú v Severnej Kórei veľmi dôležité - portréty Kimovho otca Kim Čong-ila a starého otca Kim Ir-sena visia v každej verejnej budove. Mladý vodca je pri moci od roku 2011. Svoj politický profil si v uplynulom období vylepšil viacerými zahraničnými cestami a summitmi. Kým jeho otec kládol dôraz na vojenskú agendu, Kim Čong-un presadzuje dvojakú politiku rozvoja jadrového potenciálu, ako aj ekonomiky, všíma si britské médium. Bezprostredne nebolo známe, či bude nový oficiálny portrét trvalo inštalovaný vo vládnej budove, alebo ho budú vystavovať len pri mimoriadnych štátnych príležitostiach. Vodcova maľba sa objavila vo vnútri centrály Kórejskej strany práce (KSP) po boku portrétu čínskeho prezidenta Si Tin-pchinga už počas aprílovej návštevy delegácie z Pekingu. Na verejnosti sa však portrét objavil až počas návštevy Díaza-Canela; jeho i Kimov obraz viseli na budove letiska v Pchjongjangu.


Grécko s veriteľmi pracuje na dohode o konci záchranného programu

Grécko a jeho veritelia môžu dosiahnuť dohodu vystúpení zo záchranného programu už na budúci týždeň.

ATÉNY. Grécko a jeho veritelia pracujú na tom, aby na budúci týždeň dosiahli záverečnú dohodu o vystúpení krajiny z medzinárodného záchranného programu. Uviedol to vo štvrtok viceprezident Európskej komisie Valdis Dombrovskis. Dodal, že výstup zo záchranného programu je "chúlostivá, ale realizovateľná úloha". Dombrovskis v prejave na konferencii mimo Atén povedal, že budú potrebné opatrenia na zabezpečenie postupného návratu Grécka na medzinárodné dlhopisové trhy po skončení programu záchrany. Vyhlásil to v čase, keď grécki zákonodarcovia v parlamente diskutovali o návrhu zákona (o ktorom sa bude hlasovať neskôr vo štvrtok) o ďalších reformách, ktoré požadujú veritelia, vrátane reformy daní, dôchodkov a zdravotnej starostlivosti. Opakované kolá úsporných opatrení sa v Grécku stretli s častými protestmi. Ekonomika krajiny sa od skončenia globálnej finančnej v roku 2009 zmenšila približne o 25 percent. Grécko má vystúpiť z tretieho a posledného záchranného programu 20. augusta 2018, po ôsmich rokoch, počas ktorých bolo odkázané na pôžičky od medzinárodných veriteľov. Výmenou za finančnú pomoc muselo opakovane tvrdo zoškrtať výdavky, uskutočniť štrukturálne reformy a sprivatizovať štátne podniky. Jeho ekonomika bola pod prísnym dohľadom veriteľov. "O dva mesiace Grécko dokončí svoj program," povedal Dombrovskis. "Bude to chúlostivá, napriek tomu dokonale realizovateľná úloha za predpokladu, že všetky strany prejavia odhodlanie a budú konať zodpovedne." Ministri financií 19-člennej eurozóny sa stretnú 21. júna. Grécko a jeho veritelia dúfajú, že dosiahnu konečnú dohodu o výstupe z programu. Po ukončení záchrany sa Grécko pokúsi získať peniaze na medzinárodných trhoch s dlhopismi. Krajina už dlhšie žiada o nejakú formu úľavy pri splácaní záchranných pôžičiek svojim veriteľom, ktorými sú najmä štáty eurozóny. Aj to by jej pomohlo pri návrate na trhy. Dombrovskis pripustil, že Grécko potrebuje dohodu o zmiernení dlhu pre zabezpečenie postupného návratu na dlhopisové trhy. Zdôraznil však, že krajina musí aj po ukončení svojho záchranného procesu pokračovať v reformách, aby si zabezpečila hospodársky rast. Grécka vláda sa zaviazala k pokračovaniu reforiem po skončení záchrany, ale vzdoruje návrhu, aby si zabezpečila tzv. preventívnu úverovú linku pre prípad núdze. Úverová linka by totiž pravdepodobne zahŕňala ďalšie prísne úsporné opatrenia a medzinárodný dohľad, preto nie je v Grécku populárna. Namiesto toho grécka vláda trvá na tzv. "čistom vystúpení" z programu záchrany.


Fotograf: Obraz sveta ukrýva do kvapky vody

Srbský fotograf ukazuje známe turistické atrakcie v netradične miniatúrnej  podobe.

Srbský fotograf a filmár Dušan Stojančevič žije v Belehrade a špecializuje sa na časozberné videá. Fotografuje aj krásu priemyselných zariadení, fliaš a pohárov, či svadby. V prípade makrofotografie rád experimentuje s najnovšími technikami. Prvý záber kvapky vody s obrazom Belehradu urobil pred 15 rokmi. Loading
 ... S prekvapením zistil, že s takýmto spôsobom záberov nikto pred ním neprišiel. Odvtedy svoju techniku vylepšuje a fotografuje svetoznáme turistické atrakcie spôsobom, ako ich väčšina z nás nepozná. Niektoré z najväčších svetových stavieb dokázal týmto spôsobom zmenšiť do drobných kvapôčok vody. Prvé z jeho fotografií sú ešte fotené na film, väčšina z nich je už ale digitálna. Nie sú však vylepšovaná photoshopom. Preto sú niektoré z nich mierne rozostrené, to čo je na nich, je však dobre rozpoznateľné. Jeho prácu si už všimli napríklad v holandskom vydaní National Geographic:  „Nemôžem čakať na dážď, kvapky vody si preto sám štylizujem. Dávam ale prednosť ich náhodnému umiestneniu, aby to vyzeralo čo najprirodzenejšie. Nechcem používať photoshop, ale techniku makrofotografie,“ poodhalil niečo zo svojej metódy fotenia. Loading
 ... Projektom Microcosmos chce ľudí inšpirovať a pripomenúť im krásu nášho sveta. “Chcem aby ľudia premýšľali o tom, akí sme maličkí. Pozeráte sa na niečo malé a ono to vyzerá ako zemeguľa, guľa. Keď urobím fotografiu, chcem, aby ľudia premýšľali o tom, že tam vonku je niečo, čo nás prevyšuje,“ vysvetlil Stojančevič pre BBC.


Tretí sektor poukázal na porušovanie práv žien pri pôrodoch

Spravodajkyňa OSN odporúča uplatňovať štandardy Svetovej zdravotníckej organizácie.

BRATISLAVA. Aj na Slovensku sa vyskytujú prejavy pôrodníckeho násilia a porušovania reprodukčných práv žien, na ktoré vo svojej júlovej správe upozornila osobitná spravodajkyňa OSN proti násiliu na ženách Dubravka Šimonovičová. Poukázali na to mimovládne organizácie Poradňa pre občianske a ľudské práva, Občan, demokracia a zodpovednosť a Ženské kruhy. Má ísť o rozličné formy porušovania práv žien počas pôrodu, ako napríklad obmedzovanie pohybu rodiacich žien a ich pripútavanie na lôžko, tlak na brucho, nástrih hrádze bez medicínskeho dôvodu či šitie pôrodných poranení bez anestézie, tiež o narúšanie súkromia žien, ich urážanie, ponižovanie a zastrašovanie zdravotníckym personálom. "Podľa zákona má každý pacient alebo pacientka právo na humánny, etický a dôstojný prístup zdravotníckych pracovníkov, ochranu dôstojnosti, rešpektovanie svojej telesnej integrity a psychickej integrity," vysvetlila právnička z pacientskej poradne Asociácie na ochranu práv pacientov (AOPP) Radmila Strejčková. Správa osobitnej spravodajkyne sa venuje aj porušovaniu práva na informácie a informované rozhodovanie počas pôrodu. "Z našich výskumov vyplýva, že na Slovensku je získavanie informovaného súhlasu počas poskytovania pôrodnej starostlivosti väčšinou iba formalita," tvrdí Janka Debrecéniová zo združenia Občan, demokracia a zodpovednosť. Poučenie sa má podľa právničky poskytnúť zrozumiteľne, ohľaduplne, bez nátlaku. "S možnosťou a dostatočným časom na slobodné rozhodnutie a tiež primerane rozumovej a vôľovej vyspelosti a zdravotnému stavu človeka," vysvetlila Strejčková. Správa špecificky poukazuje aj na prípady násilných sterilizácií a spomína prípady nezákonných sterilizácií rómskych žien zo Slovenska. Práva rómskych žien sú podľa správy porušované aj ich segregáciou v niektorých pôrodniciach. "Pre Slovensko je stále mimoriadne aktuálne aj odporúčanie osobitnej spravodajkyne odškodniť nezákonne sterilizované rómske ženy. Naša vláda však za ich odškodnenie dlhodobo odmieta prevziať zodpovednosť," hovorí advokátka Vanda Durbáková z Poradne pre občianske a ľudské práva. Sterilizáciu podľa Strejčkovej možno vykonať len na základe písomnej žiadosti a písomného informovaného súhlasu po predchádzajúcom poučení osoby a nemôže sa realizovať skôr ako 30 dní po informovanom súhlase. Osobitná spravodajkyňa OSN v správe odporúča uplatňovať štandardy Svetovej zdravotníckej organizácie týkajúce sa rešpektujúcej pôrodnej starostlivosti a násilia na ženách. Podľa predstaviteliek mimovládnych organizácií by slovenská vláda a ďalší zodpovední aktéri a aktérky mali správe venovať adekvátnu pozornosť a jej odporúčania premietnuť do konkrétnych politík a opatrení. V roku 2003 kontrolná skupina znalcov z Ministerstva zdravotníctva (MZ) SR preverovala údajné nezákonné sterilizácie rómskych žien. "Táto odborná skupina konštatovala, že výkon sterilizácie nebol všeobecne používaný ako forma antikoncepcie a na základe údajov z chorobopisov boli kontrolované prípady sterilizácie založené na zdravotných indikáciách," uviedla hovorkyňa Mininisterstva zdravotníctva SR Zuzana Eliášová. Rezort podľa nej od roku 2004 nemá žiadnu informáciu o vykonaní sterilizácie bez informovaného súhlasu ani žiadny nový podnet na prešetrenie poskytnutia zdravotnej starostlivosti v súvislosti so sterilizáciou. V rámci projektu Zdravé regióny podľa Eliášovej ministerstvo realizuje rôzne aktivity so zámerom zlepšovať situáciu Rómov v komunitách v oblasti zdravia. Jeho súčasťou je aj zlepšenie starostlivosti o deti a matky v rámci popôrodnej starostlivosti či podpory dojčenia. Mininisterstvo zdravotníctva SR podľa Eliášovej tiež postupne preškoľuje zdravotníckych pracovníkov a prijíma kroky na to, aby čo najviac zariadení na Slovensku získalo certifikát Nemocnica priateľská k deťom. "Odsudzujeme každý prejav intolerancie, porušujúci platné právne predpisy," uviedla Eliášová. Ministerstvo podľa nej kladie dôraz na vytvorenie dôstojných podmienok v zdravotníckych zariadeniach a empatického vzťahu k ženám na gynekologicko-pôrodníckych oddeleniach. Aktívne komunikuje s oddeleniami, aby pracovali na zlepšení prístupu k rodičkám. "Uskutočnili sa semináre pod vedením lektorov s medzinárodným odborným certifikátom, ktorých odporučila Slovenská pediatrická spoločnosť," informovala o tom hovorkyňa Mininisterstva zdravotníctva SR.


Vedie Rebensburgová, Rebensburgová zvyšuje náskok. Ale senzačne víťazí Vlhová

Preview

Atmosféra

1. kolo

Vlhová reaguje

2. kolo

Súhrn

Vlhová (rozhovor)

Igor Vlha (rozhovor)

Fotogaléria

VIDEO

Magoni (rozhovor)

Médiá

Osobnosti

AARE. Stála v cieli a sledovala jazdu svojej poslednej súperky. Slovenská lyžiarka Petra Vlhová už vedela, že medailu získa. Nebolo jasné iba to, či bude strieborná alebo zlatá. V obrovskom slalome na majstrovstvách sveta v Aare nepredviedla Vlhová ani jednu ideálnu jazdu. V oboch kolách šla na hrane a nevyhla sa chybám. Po prvom kole bola druhá so stratou 19 stotín sekundy na Nemku Viktoriu Rebensburgovú. V druhej jazde sa Slovenka v jednom momente zachytila pravou rukou o jednu z bránok, ale udržala sa na lyžiach a v cieli mala napokon najrýchlejší čas. Predstihla aj svoju veľkú rivalku Američanku Mikaelu Shiffrinovú. Na štarte už čakala iba jedna vážna súperka – víťazka prvého kola Rebensburgová. Nemka na všetkých medzičasoch viedla, dokonca svoj náskok zvyšovala. Na poslednom medzičase mala k dobru 40 stotín. Šance Vlhovej na zlatú medailu sa zdali beznádejné. V záverečnom úseku však Nemka spomalila a Vlhová ju napokon senzačne zdolala o štrnásť stotín sekundy. Liptáčka jasala a dvíhala nad hlavu svoje lyže. Je majsterkou sveta. „Neskutočné preteky,“ s dojatím komentoval jej otec Igor Vlha. Pred touto sezónou nepatrila Vlhová v obrovskom slalome ani zďaleka medzi najlepšie lyžiarky. Jej najlepším výsledkom v pretekoch Svetového pohára v tejto disciplíne bolo siedme miesto. Zväčša sa pohybovala okolo desiatej priečky. A teraz je v obrovskom slalome majsterkou sveta. „Livio (Magoni, Vlhovej tréner – pozn. red.) je mág. Peťa tvrdo pracovala, rovnako ako celý tím,“ vravel Vlha senior. Jeho dcéra vyhrala v tejto sezóne už dva obrovské slalomy vo Svetovom pohári a zaradila sa do najužšej špičky aj v tejto disciplíne. Na šampionáte v Aare to potvrdila. „Neviem, čo má povedať. Je to najkrajší pocit, aký som v živote zažil,“ hovoril Vlhovej brat a člen jej tímu Boris. A zároveň plakal. „Ľudia si nevedia predstaviť, čo všetko za týmto výsledkom je,“ dodal a so slzami v očiach odišiel. Viac povedať nedokázal. Vo Švédsku získala Vlhová už druhú medailu. Minulý piatok brala striebro v kombinácii, keď jej titul unikol len o tri stotiny sekundy. Vlhová pritom po prvom kole obrovského slalomu vôbec nebola spokojná. Keď prišla do cieľa, pozrela sa na svetelnú tabuľu a nespokojne rozhodila rukami. Potom ihneď zmizla z cieľového priestoru. „Bola som nahnevaná, lebo som urobila dve veľké chyby,“ reagovala Vlhová po prvom kole. Druhé kolo bude veľký boj. Posnažím sa podať svoj optimálny výkon a uvidíme ako to dopadne. Pri dvoch momentoch jej fanúšikovia tŕpli. Vlhovej hrozilo aj vypadnutie, obe náročné situácie však napokon zvládla. Možno jej pomohlo aj to, že trať prvého kola postavil jej tréner Livio Magoni. Bránky naukladal tak, že s tým mali čo robiť aj najväčšie favoritky a takisto sa nevyhli chybám. „Bolo to ťažšie, ale takto mi to vyhovuje. Livio to postavil tak, ako to mám rada. Išla som naplno. Keď človek riskuje, prídu aj chyby,“ načrtla 23-ročná lyžiarka. Dve hodiny pred pretekmi sa v dejisku šampionátu rozpršalo. Fúkal aj silný vietor. Aj preto štart obrovského slalomu znížili. „Trať nebola najhoršia. Som šťastná, že už nepršalo. Na štarte však riadne fúka a musela som byť v čo najnižšej pozícii, aby ma vietor nebrzdil,“ naznačila Vlhová. „Druhé kolo bude veľký boj. Posnažím sa podať svoj optimálny výkon a uvidíme ako to dopadne,“ hovorila Vlhová s náznakom úsmevu. V cieli ju povzbudzovali obaja rodičia. Jej striebornú jazdu v kombinácie sledovali iba v televízii. Tú zlatú z obrovského slalomu si pozreli naživo. Pre Vlhovú to nebol posledný štart v Aare – v sobotu ju ešte čaká klasický slalom, v ktorom bude spolu so Shiffrinovou opäť patriť k najväčším favoritkám na zlato.


Nemci rozšírili vyšetrovanie emisných podvodov na šéfa Audi

V krátkom čase je to ďalšia nepriaznivá správa v súvislosti s emisnou kauzou.

MNÍCHOV. Nemecká prokuratúra rozšírila vyšetrovanie v emisnej kauze automobilky Audi, pričom ďalším podozrivým sa stal šéf firmy Rupert Stadler. Uviedla to v pondelok prokuratúra v Mníchove. Za takmer tri roky, odkedy materská firma Volkswagen priznala, že do naftových vozidiel v USA montovala softvér umožňujúci zavádzanie pri emisných testoch, sa tak počet vyšetrovaných zo strany mníchovskej prokuratúry rozšíril na 20. V rámci najnovšieho vyšetrovania nechala prehľadať Stadlerovu súkromnú rezidenciu, ako aj dom ďalšieho podozrivého, člena predstavenstva firmy. Prokuratúra dodala, že obaja boli zaradení na zoznam podozrivých 30. mája a obaja sú podozriví z podvodu a falošnej reklamy. Podľa prokuratúry firma Audi predala od roku 2009 v Európe a USA minimálne 210-tisíc naftových áut s nelegálnym softvérom. V rámci vyšetrovania ešte začiatkom februára prokuratúra prehľadala kancelárie a prevádzky firmy Audi v Ingolstadte a Neckarsulme, ako aj súkromný byt v spolkovej krajine Bádensko-Württembersko. V krátkom čase je to ďalšia nepriaznivá správa v súvislosti s emisnou kauzou a nemeckými automobilkami. Nedeľník Bild am Sonntag najnovšie poukázal na firmu Daimler, konkrétne, že nelegálny softvér na manipuláciu s emisnými testami by sa mohol týkať milióna áut tejto spoločnosti.


Severná Kórea: Trump prosí o nukleárnu vojnu

Vo vyhlásení označila Kórea Donalda Trumpa za nukleárneho démona a rozvracača svetového mieru.

SOUL. Americký prezident Donald Trump a jeho vláda "prosia o nukleárnu vojnu", vyhlásilo v sobotu ministerstvo zahraničných vecí Severnej Kórey. Trump "vedie nesmierne nebezpečnú hazardnú hru na Kórejskom polostrove", uviedol hovorca rezortu v písomnom vyjadrení, ktoré tiež označuje Trumpa za "nukleárneho démona" a "rozvracača svetového mieru", informovala spravodajská televízia CNN. Vyhlásenie prišlo pred spoločnými americko-juhokórejskými vojenskými cvičeniami, ktoré sa majú začať v pondelok. Na manévroch Vigilant Ace sa zúčastní 12.000 príslušníkov ozbrojených síl USA a 230 lietadiel. Severokórejskí predstavitelia sa podobne vyjadrili aj minulý mesiac, pripomína CNN. Tamojšie štátne noviny v komentári uviedli, že Trump počas svojej návštevy Kórejského polostrova ukázal "svoju skutočnú tvár starého šialenca, podlého podvodníka a ľudského odpadu". O niekoľko dní neskôr Trump opätovne zaradil Severnú Kóreu (KĽDR) na americký zoznam štátnych podporovateľov terorizmu, z ktorého ju vyradil ešte v roku 2008 vtedajší šéf Bieleho domu George W. Bush. Severná Kórea tento týždeň odpálila novú medzikontinentálnu balistickú strelu, ktorá podľa expertov poukázala na významný technologický pokrok KĽDR i zvýšenie hrozby zo strany nepredvídateľného izolovaného režimu v Pchjongjangu.


V utorok bude hmlisto, pozor by si mali dávať najmä vodiči

Meteorológovia varujú pred hmlou na celom Slovensku.

BRATISLAVA. Vodiči by si v utorok (17.10.) mali dávať pozor na hmlu. Meteorológovia pred ňou varujú na celom Slovensku. Výstraha prvého stupňa platí od polnoci do 10.00 h. Na Slovensku sa miestami očakáva výskyt hmiel s dohľadnosťou 50 až 200 metrov. "Znížená dohľadnosť predstavuje potenciálne nebezpečenstvo pre dopravné aktivity," upozorňuje Slovenský hydrometeorologický ústav (SHMÚ) na svojom webe.


Plakal, fňukal a škriekal. Trump opísal, ako zomieral Bagdádí
Bagdádí sa odpálil
 Profil
 Ako ho zabili
 Trumpove detaily
 Čo s ostatkami
 Zverejnia video?
 Schutzov komentár

Najhľadanejší terorista sa odpálil v slepom tuneli v Sýrii.

WASHINGTON, BRATISLAVA. Keď komplex na severozápade Sýrie obsadili americké špeciálne jednotky, líder Islamského štátu a najhľadanejší terorista súčasnosti Abú Bakr Bagdádí išiel v ústrety istej smrti. Vbehol do slepého tunela, pričom za sebou ťahal svoje tri malé deti. "Zomrel, keď vbehol do tunela, celý čas fňukal, plakal a škriekal," opísal na tlačovej konferencii posledné chvíle Bagdádího americký prezident Donald Trump. Komplex bol podľa neho v tom čase už zabezpečený. Z domu odviedli jedenásť detí, Bagdádího bojovníkov buď zadržali, alebo pri prestrelke zabili. Samotného Bagdádího nie. "Ťahal tie deti za istou smrťou. Dostal sa na koniec tunela, kam ho naše psy sledovali. Odpálil si vestu, zabil seba aj svoje deti. Telo bolo po výbuchu zmrzačené," povedal Trump. Napriek tomu neskoršie testy ukázali, že muž, ktorý sa zabil na severozápade Sýrie, je najhľadanejší terorista, tvrdí prezident. Víkendová operácia prišla v čase, keď Trumpa kritizovali za to, že zo severu Sýrie sťahuje amerických vojakov. Uvoľnil tak cestu tureckej invázii na územia ovládané Kurdmi a zároveň to podľa odborníkov môže pomôcť v oživení Islamského štátu, ktorý tento rok prišiel o svoje posledné územia. Vo vyhlásení v nedeľu Trump poďakoval Rusku, Turecku, Sýrii, Iraku aj sýrskym Kurdom. Práve Kurdi podľa neho poskytli informácie kľúčové pre úspech operácie. Tá bola podľa prezidenta "bezchybná". Američania pri nej neutrpeli žiadne straty na životoch, kým "s Bagdádím zomrelo mnoho jeho bojovníkov a spoločníkov". Bagdádího, na ktorého Američania v roku 2016 vypísali odmenu 25 miliónov dolárov, podľa Trumpa sledovali niekoľko týždňov. Úspešnej operácii predchádzali dve alebo tri zrušené. O podrobnostiach zásahu Trump nechcel hovoriť, povedal len, že z pohľadu príletu a odletu jednotiek bola "veľmi nebezpečná". Americkí vojaci sa podľa neho dostali pod paľbu, no útočníkov zneškodnili. Trump sa už viackrát chválil, že vďaka nemu je Islamský štát porazený, ale víkendová operácia sa podarila napriek jeho krokom, nie vďaka nim, tvrdia prezidentovi kritici. Zásah proti Bagdádímu dokazuje, že americkí vojaci sú v Sýrii ešte potrební, povedal pre New York Times republikánsky kongresman Michael Waltz, ktorý v minulosti sám pôsobil v amerických špeciálnych jednotkách. "Nemôžeme zabúdať, že na Bagdádího sme mohli zaútočiť len vďaka tomu, že máme v regióne svojich vojakov," povedal. "Musíme zabrániť návratu Islamského štátu, a to tak, že ostaneme aktívni."


Zeman sa pri novičku odvolával na šéfa vojenského ústavu, ministerka obrany ho odvolala

Ministerka Šlechtová Bohuslavovi Šafářovi nepovedala dôvody odvolania.

PRAHA. Česká ministerka obrany v demisii Karla Šlechtová odvolala riaditeľa Vojenského výskumného ústavu Bohuslava Šafářa, ktorého premiér v demisii Andrej Babiš kritizoval za výroky o nervovoparalytickej látke novičok. V pondelok o tom informoval spravodajský portál Novinky.cz. Práve na Šafářa sa odvolával český prezident Miloš Zeman, keď obhajoval svoje slová, že v Česku sa vyrábal novičok, hoci tajné služby, ministerstvo obrany aj premiér tvrdia opak. Jedovatým novičkom otrávili bývalého ruského dvojitého agenta Sergeja Skripaľa a jeho dcéru Juliju. Dôvody odvolania ministerka Šafářovi nepovedala. Keď Moskva v marci označila Česko za možný zdroj novička, Šafář médiám uviedol, že otravné látky sa v Česku vyrábajú iba na laboratórne účely a že malé množstvo vyrába aj jeho ústav. Ide však len o gramy, takže podľa vtedajšieho Šafářovho vyjadrenia nejde o výrobu, ale skôr o "laboratórnu prípravu malého množstva" určeného na otestovanie vlastností. O tieto slová sa pravdepodobne opiera prezident Zeman, ktorý trvá na tom, že v Česku sa novičok vyrábal. "Citoval som pána - tuším, že sa volá Šafář - čo je riaditeľ Vojenského výskumného ústavu (VVÚ), ktorý - tuším, že vo februári - publikoval správu o výrobe novička," povedal minulý týždeň Zeman, keď reagoval na uznesenie parlamentnej komisie, podľa ktorého sa v Česku novičok nevyrábal. Premiér Babiš označil Šafářov výrok za "nešťastný", pripomenul portál Novinky.cz. Armáda ČR vyhlásila, že v Česku sa novičok analyzoval počas laboratórnej mikrosyntézy na výskumné a ochranné účely, a to sa podľa medzinárodných zmlúv nepokladá za jeho výrobu. Po analýze bol novičok zničený. Skripaľovcov otrávili látkou s označením A234, pritom v Česku sa testovala forma A230, ktorá má odlišné chemické zloženie. Zemanovo vyhlásenie z minulého týždňa využilo Rusko ako dôkaz, ktorý vyvracia obvinenie britských vyšetrovateľov, že za útokom na Skripaľa stojí Moskva. Prezidenta Zemana za jeho výroky kritizovala väčšina českých parlamentných strán s tým, že pomohol ruskej propagande, napísal portál ČT. Komisia českej Poslaneckej snemovne pre kontrolu Vojenského spravodajstva vyzvala 10. mája prezidenta, aby dodržiaval utajovaný režim spravodajských informácií.


Známe e-shopy kopírujú nové trendy rýchlejšie než Zara

Kým sa oblečenie inšpirované najnovšími trendmi dostane do on-line obchodov, trvá to len pár týždňov.

BRATISLAVA. Zara bola kedysi priekopníkom medzi módnymi reťazcami, dokázala totiž do svojich regálov najrýchlejšie dostať veci s podobným štýlom ako sa objavili na prehliadkach známych návrhárov. Teraz ju ale predbehli on-line obchody, ktoré podobné veci dokážu ponúkať svojim zákazníkom už týždeň potom, ako sa niekde na verejnosti objavia. Vyplýva to z výskumu agentúry Fung Global Retail & Technology, ktorý na svojom webe zverejnil portál Business Insider. On-line obchody ako ASOS, Boohoo a Missguided, ktoré sa špecializujú na módne a cenovo dostupné oblečenie pre mladých, totiž zlepšili svoj dodávateľský reťazec a presunuli produkciu bližšie ku kľúčovým trhom. Vďaka tomu sa ich výrobný proces výrazne zrýchlil. Napríklad ASOS trvá podľa analýzy len dva až osem týždňov, kým dokáže nový módny produkt ponúknuť svojich zákazníkom. Boohoo to trvá dva týždne a Misguided to stihne dokonca za menej ako sedem dní. Pre porovnanie, kým sa veci dostanú do regálov v Zare, trvá to aj päť týždňov a reťazcu H & M dokonca šesť mesiacov. „Rýchla móda sa stáva veľmi rýchlou módou,“ uvádza správa s tým, že práve to je problém pre reťazce ako Zara a H & M, ktorých úspech bol postavený práve na rýchlom inšpirovaní sa módou. Online obchody sa okrem toho snažia stále ponúkať nové veci, čo sa im, zdá sa, aj vypláca. Spoločnosti Boohoo, ktorá vznikla v roku 2006 v Británií, vzrástli tržby za rok o 51 percent. Firme ASOS, ktorá vznikla v roku 2000, vzrástli medziročne tržby vlani o 26 percent. Najúspešnejší je Missguided. Vznikol v roku 2009 a za posledný rok sa jeho tržby zvýšili o 75 percent. Tieto online obchody najskôr nové modely vyrobia v malom a až keď sa uchytia medzi zákazníkmi, začnú ich vyrábať vo väčšom. Táto stratégia im pomáha rýchlo prispôsobiť ponuku meniacemu sa dopytu. Vo svojich najnovších štvrťročných výsledkoch spoločnosť H & M oznámila pokles čistých ziskov o 3 percentá. A generálny riaditeľ Karl-Johan Persson uviedol, že firma preto výrazne investuje do toho, aby bol ich dodávateľský reťazec rýchlejší a flexibilnejší.


Lúčil sa staromódny hrdina, ktorého preslávili smiešne šedé tepláky

Štyridsaťročný maďarský brankár Gábor Király ukončil kariéru v národnom tíme.

BRATISLAVA. Pôsobilo to milo, uletene, svojím spôsobom originálne. Mnohí školáci, predavačky v supermarkete, televízni hlásatelia, požiarnici či vysokoškolskí profesori v Maďarsku si ráno v deň zápasu nedávnych majstrovstiev Európy proti Portugalsku natiahli šedé tepláky. Dokonca aj nejedného psa do nich natiahli. „Je to niečo, čo ostatné tímy nemajú," vysvetľoval v reportáži Euronews propagátor akcie Attila Vizi. „Môžeme tým na diaľku podporiť náš tím." Štyridsaťročný maďarský brankár Gábor Király sa stal fenoménom futbalových majstrovstiev Európy. Všetka úcta k nemu, je to kvalitný brankár, ale slávu mu nezabezpečili ani tak vynikajúce zákroky, tituly, či trofeje. Király je bez preháňania legendou hlavne vďaka obyčajným teplákom. Sú sivé, o číslo väčšie, aby boli pohodlnejšie. Király pôsobil v poslednom čase v bráne už spomalene, pretože má nadváhu, a chytá prapodivným štýlom z minulého storočia. Prvého apríla oslavoval štyridsiatku. O ňom a predovšetkým o jeho teplákoch sa doteraz zrejme vie viac ako o zvyšku maďarského mužstva. Király tvrdil, že tepláky sú zo špeciálnej látky, ktorá je veľmi ľahká, takže ani v daždi nenasiaknu príliš veľa vody. U seba nosil vždy tri páry, ale kustód ich mal pripravených dokopy asi desať. Medzi profesionálnymi brankármi netradičný outfit začal Király nosiť už pred dvadsiatimi rokmi. „Mali sme vtedy v Haladas sériu bez prehry, udržali sme sa v lige. Hovoril som si, že mi tepláky nosia šťastie,“ spomínal Király v jednom z desiatok rozhovorov na túto tému. „Asi to nie je módny trend, ale to je mi jedno. Som brankár, nie model. Chytal som na škváre, na zamrznutej tráve. Keď som skočil na zem, bolelo to. A v teplákoch sa cítim pohodlne. Skúšal som aj brankárske kraťasy, ale necítil som sa dobre." Pôvodne nosil čiernu farbu, ale potom sa mu zapáčili šedé tepláky, pri ktorých zostal. V nich zažil počas siedmich rokov v Herthe Berlín i Ligu majstrov, tepláky bral do akcie tiež pri zápasoch anglickej ligy. Pôsobil v Crystal Palace, West Hame, Aston Ville, Burnley. Po Leverkusene a Mníchove 1860 to ešte skúšal v londýnskom Fulhame, od minulého leta je zase doma v Haladase. „Vždy som túžil zahrať si v Anglicku. Splnil sa mi sen," hovoril. Viac ako výsledok utorkového prípravného futbalového zápasu Maďarsko - Švédsko sa do sŕdc divákov zapísal moment z 28. minúty. Zatiaľ, čo pri postrannej čiare sa k reprezentačnému debutu chystal dvadsaťšesťročný brankár Balázs Megyeri, o štrnásť rokov starší Gábor Király svoju kariéru v národnom tíme definitívne uzavrel. Király počas osemnástich rokov odchytal za reprezentáciu stoosem zápasov a stal sa maďarským rekordérom. Na ME vo Francúzsku, kde sa vo veku 40 rokov a 74 dní stal najstarším účastníkom turnaja v histórii, výrazne pomohol k postupu do osemfinále. V národnom tíme debutoval v marci 1998 proti Rakúsku. A k výhre 3:2 z Viedne pomohol aj tým, že po štyroch minútach chytil penaltu slávnemu kanonierovi Tonimu Polsterovi. V roku 2006 skončil v reprezentácii po prehre na Malte 1:2 - pre outsidera to bola domáca výhra v kvalifikácii po 24 rokoch. Király sa však po troch rokoch vrátil. A bol potom pri veľkej sláve. V barážovom dvojzápase o EURO s Nórskom dostal iba jeden gól a krajinu zaplavila eufória. Oslavujúci chlapík s minimom vlasov sa stal symbolom maďarského postupu na majstrovstvá Európy. Po 44 rokoch. „V zápasoch som nechal na ihrisku všetko, ale medzitým mi telo ukázalo svoje limity. Som perfekcionista a vždy sa snažím odviesť maximum. To už ale v štyridsiatke v reprezentácii aj v klube nejde," povedal Király. Chce sa sústrediť už len na klubovú kariéru v tíme Haladas Szombathely. „Hrať za reprezentáciu je najviac, čo môže hráč dosiahnuť. Keď som opúšťal trávnik, mal som po tých rokoch dobrý pocit z dobre odvedenej práce," uzavrel.


Brusel nemieni predstierať rokovania o brexite, tvrdí vyjednávač

Juncker tvrdí, že neriadený brexit je stále veľmi reálny.

ŠTRASBURG. Európska únia chce viesť skutočné, a nie predstierané rokovania o brexite, povedal v stredu v Štrasburgu poslancom Európskeho parlamentu hlavný vyjednávač Únie pre brexit Michel Barnier. "Určite nejde o to, predstierať rokovania... Je našou zodpovednosťou realizovať tento proces rozhodne a úprimne," vyhlásil Barnier, ktorého citovala agentúra AFP. Zdôraznil pritom, že ide o veľmi komplexný a náročný proces. "Nám nestačí vysvetlenie, prečo treba odstrániť (írsku) poistku. Potrebujeme právne uskutočniteľné riešenia, reagujúce na problémy spôsobené brexitom," vyhlásil Barnier podľa agentúry DPA. Dosluhujúci predseda Európskej komisie Jean-Claude Juncker predtým europoslancom povedal, že riziko neriadeného brexitu bez dohody, ktorý si Únia neželá, zostáva stále "veľmi reálne". Podľa šéfa Európskej komisie Londýn doposiaľ nešpecifikoval riešenia, ktorými by sa dala nahradiť tzv. írska poistka, hlavná prekážka brániaca dosiahnutiu dohody. Juncker v tomto smere očakáva od Johnsona "konkrétne, realizovateľné riešenia v písomnej podobe". Írska poistka má zamedziť obnoveniu tvrdej hranice medzi oboma časťami írskeho ostrova. "Nie som si istý, či sa nám to (dosiahnutie dohody) podarí. Zostáva len veľmi málo času. Ale som presvedčený, že sa o to musíme pokúsiť," zdôraznil Juncker.


Malá veľká šampiónka. Cibulková je majsterkou sveta

Rozhovor

Malá veľká šampiónka

Cibulková získala titul

Fotogaléria z finále

Ohlasy osobností

Ohlasy médií

Na začiatku kariéry jej nikto nedával šancu, ale maličká tenistka sa drinou dopracovala na vrchol.

BRATISLAVA. Neuveriteľné sa stalo skutočnosťou. Slovenská tenistka Dominika Cibulková, ktorá sa na koncoročný šampionát WTA prebojovala prvý raz v kariére až v prvej polovici októbra po triumfe v Linzi, sa stala majsterkou sveta. Dvadsaťsedemročná Bratislavčanka zdolala v nedeľňajšom finále v Singapure po skvelom výkone svetovú jednotku Angelique Kerberovú z Nemecka 6:3, 6:4. Turnaj Masters sa hrá od roku 1972 a čerstvá víťazka je so 161 centimetrami zo všetkých hráčok najnižšia. Práve pre nízky vzrast mnohí odborníci nedávali Cibulkovej na začiatku jej športovej dráhy žiadne šance na veľký úspech. Dominika však všetkým ukázala, že nerozhoduje výška, ale talent, usilovnosť v príprave a veľkosť srdca na kurte. Cibulková napodobnila v Singapure vlaňajšiu víťaznú cestu Agnieszky Radwanskej. Aj poľská tenistka postúpila zo základnej skupiny zásluhou jedného víťazstva nad Simonou Halepovou a skóre 3:4, v semifinále a vo finále sa potom už nedala zastaviť. "V treťom zápase v skupine s Halepovou som potrebovala víťazstvo vo dvoch setoch a od rána, keď som vstala z postele, som sa nastavila tak, že to musím dosiahnuť. Vedela som ako - potrebujem sa presadiť svojím nátlakovým tenisom," vravela Cibulková po súboji s rumunskou tenistkou. "V dôležitých momentoch som bola mentálne silnejšia." Pomocnú ruku podala slovenskej hráčke Kerberová, keď zdolala Američanku Madison Keysovú 2:0 na sety. Práve nad Kerberovou potom vyhrala vo finále. V semifinále si Cibulková po ťažkom trojsetovom boji poradila s Ruskou Svetlanou Kuznecovovou. "V dôležitých momentoch som opäť bola mentálne silnejšia," zopakovala po zápase dôležitú vlastnosť, ktorá ju zdobila v Singapure. Vo finále si zaumienila, že Kerberovej vráti prehru zo základnej skupiny a splnila to. Cibulková začínala s tenisom na dvorcoch bratislavského Slovana. „Vždy bola veľmi živá a veselá. Nielen na kurte, ale aj mimo kurtu. Bola s ňou veľká zábava," hovorí o nej bývalý tréner Peter Hrunčák, ktorý ju viedol v rokoch 2005 - 2007. "Tenis bol jej svet. Celý deň sa krútil okolo toho, bolo na nej vidieť, že je do toho neuveriteľne zažraná. Nevnímala nič iné, len a len tenis." Pod Hrunčákovým vedením sa Dominika posunula v rebríčku zo 630. miesta do druhej stovky. Tréner vyzdvihol, že usilovne na sebe pracovala, nemusel ju nútiť do tréningu. I keď bola pobláznená do tenisu, nikdy sa netvárila ako majsterka sveta. „U Dominiky bolo veľmi dobré to, že si ciele dávala postupne," spomínal. "Keď mala šestnásť rokov, nehovorila, že ježišmária, chcem vyhrať Wimbledon. Dávala si menšie ciele, no veľmi rýchlo ich plnila a napredovala." Ako juniorka vyhrala prestížny turnaj Eddie Herr v slávnej akadémii Nicka Bollettieriho na Floride. Prelomovým momentom v kariére mladej Slovenky bol triumf na turnaji Ritro Cup v roku 2006 v Bratislave. Hrala na ňom ako 17-ročná a víťazila nad rebríčkovo vyššie postavenými tenistkami. „Nikdy neriešila svoju výšku, nebrala to ako mínus," doplnil Hrunčák. "V zápasoch proti vysokým hráčkam sa pozerala skôr na svoje silné stránky. Proti súperke dokáže byť na kurte rýchlejšia, výbušnejšia a má väčšiu výdrž." Do špičkového svetového tenisu ju potom priviedol tréner Vladimír Pláteník, na Roland Garros 2009 sa prebojovala do semifinále. Zo 156. miesta ju posunul na dvanáste. Keď sa na jeseň 2009 Cibulková s Pláteníkom rozišla, v nasledujúcich troch rokoch sa hľadala, tápala. Menila trénerov. Až v závere roka 2012 našla toho správneho. Dohodla sa na spolupráci s Matejom Liptákom. Nový kouč rozvinul jej nátlakový, agresívny tenis, pridal úderovú variabilnosť - slajzy, dropšoty, zdokonalil servis.Cibulková sa na Australian Open 2014 prebojovala do svojho prvého grandslamového finále. "Dominika má na to, aby sa posunula do top 10," vravel vtedy Lipták. "Dokázala zdolať hráčky, ktoré sú v desiatke už teraz. Rozhodujúce však bude, či si počas dlhšieho časového obdobia udrží konštatnosť výkonov." Ešte v sezóne 2014 sa Cibulková dostala do prvej desiatky, no v nasledujúcom roku ju pribrzdilo zranenie achilovky. Po operácii ľavej nohy vypadla na štyri mesiace z turnajového kolotoča. V tom čase rozbehla spoluprácu s mentálnym koučom Radkom Ševčíkom, ktorá mala neskôr na jej kariéru zásadný vplyv. Vo februári 2016 sa prepadla až na 66. miesto WTA. Ktože by vtedy myslel na koncoročný Masters? Cibulková v tejto sezóne vyhrala aprílový turnaj v hale na tvrdom povrchu v Katoviciach, na antuke v Madride sa dostala do finále, triumfovala na tráve v Eastbourne a účasť v Singapure potvrdila triumfom na harde v Linzi. Ukázala, že vie zahrať na všetkých povrchoch. "Isteže v priebehu našej spolupráce prišlo herné zlepšenie. No určite to nie je len o servise, returne, forhende či bekhende," vysvetľoval nárast formy pred cestou do Singapuru Matej Lipták. "Má iné mentálne nastavenie na zápas, inak zvláda tlak, inak sa postaví k veciam, ktoré prinášajú súboje na kurte. Lepšie zvládnutie stresu prinieslo väčšiu stabilitu výkonov v celej sezóne. Je silnejšia v hlave. To je podstata lepších výsledkov." Dominika Cibulková sa po výhre na šampionáte WTA posunula z 8. na 5. miesto rebríčka. Vyrovnala slovenský rekord Daniely Hantuchovej z januára 2003. "Centimetre na výške jej chýbajú, lebo ženský tenis ide do silovosti a začína sa podobať mužskému - je založený na servise a prvých loptách," vravel Lipták. "Snažíme sa preto využiť jej najväčšie zbrane ako výborný return, pohyb a to, že dokáže hrať rýchlo, trpezlivo. Na turnaji Masters to perfektne fungovalo." Cibulková si zo Singapuru odnáša víťaznú prémiu 2,054 milióna dolárov brutto, v zárobkoch na turnajoch sa už dostala cez desať miliónov USD. Po vydarenom konci sezóny ju čaká krásna dovolenka. Tento text ste mohli čítať vďaka tomu, že platíte za obsah. Vážime si to.


Pekarík sa dočkal šance, ale z výhry sa netešil. Bayern sa vrátil na čelo tabuľky

Hamšík v Číne

Premier League

Bundesliga

Serie A

La Liga

Ligue 1

Česká liga

BERLÍN. Slovenský futbalový reprezentant Peter Pekarík sa premiérovo od 22. decembra minulého roka predstavil v drese Herthy Berlín v bundesligovom stretnutí. V nedeľňajšom dueli 29. kola edície 2018/2019 nastúpil za Herthu na ihrisku TSG 1899 Hoffenheim. Berlínčania, v ktorých nominácii pre trest za žlté karty nefiguroval ďalší Slovák Ondrej Duda, prehrali 0:2. Pekarík strávil na trávniku celé stretnutie. Úradujúci šampión Bayern Mníchov jednoznačne zvíťazil na ihrisku Fortuny Düsseldorf 4:1 a vrátil sa na čelo ligovej tabuľky. Dvomi gólmi sa na triumfe podieľal francúzsky krídelník Kingsley Coman, po jednom presnom zásahu pridali Serge Gnabry a Leon Goretzka. Bavori majú pred druhým Dortmundom náskok jedného bodu. Góly: 29. Amiri, 76. Nelson /obranca Peter Pekarík odohral za hostí celý zápas/ Góly: 89. Lukebakio (z pok. kopu) - 15. a 41. Coman, 55. Gnabry, 90.+ Goretzka Góly: 14. Paciencia - 31. a 45+4. Richter, 84. Gregoritsch, ČK: 47. Fernandes (Frankfurt)


Nový český parlament povedie Babišovec Vondráček

PRAHA. Za predsedu Poslaneckej snemovne českej Poslaneckej snemovne v stredu zvolili nominant hnutia ANO Radek Vondráček. Informoval o tom spravodajský server Aktuálně.cz. Za zvolenie Vondráčka do čela Snemovne hlasovalo celkovo 135 poslancov. Okrem všetkých zákonodarcov z ANO, SPD a KSČM ho teda - podľa Aktuálně.cz - pravdepodobne podporili aj traja poslanci za ČSSD. "Veľmi a úprimne by som sa chcel poďakovať Janovi Hamáčkovi v kresle predsedu Snemovne za všetku prácu, ktorú vykonal. Myslím, že si to zaslúži potlesk," uviedol nový predseda dolnej komory českého parlamentu Radek Vondráček.


Rusko zdolalo Fínsko a v atraktívnom semifinále vyzve Kanadu

Turnaj sa skončil pre Fínov a severoamerických mladíkov.

B-skupina Rusko - Fínsko 3:0 (0:0, 2:0, 1:0) Góly: 24. Tarasenko (Ovečkin), 26. Telegin (Šipačov), 44. Malkin (Jemelin). Strely na bránu: 22:21. Rozhodcovia: Furlatt, McCauley - Murray, Heyer, vylúčení: 3:2 na 2 min, presilovky a oslabenia: 0:0, 12.098 divákov Rusko: Bobrovskij - Zajcev, Orlov, Jemelin, Markov, Marčenko, Kulikov - Tarasenko, Kuznecov, Ovečkin - Kuľomin, Malkin, Panarin - Kučerov, Anisimov, Namestnikov - Dadonov, Šipačov, Telegin Fínsko: Rask - Lepistö, Ristolainen, Vatanen, Määttä, Jokipakka, Pokka - Granlund, Koivu, Teräväinen - Aho, Barkov, Laine - Jokinen, Filppula, Komarov - Donskoi, Lehterä, Korpikoski TORONTO. Ruskí hokejisti postúpili do semifinále Svetového pohára v Toronte. V štvrtkovom záverečnom zápase B-skupiny zvíťazili nad Fínskom 3:0 a obsadili druhú postupovú priečku v tabuľke. Nedeľa 25. septembra: 1.00 SELČ: Kanada - Rusko 19.00 SELČ: Švédsko - Tím Európa Rusko sa v prvom semifinále v nedeľu o 1.00 SELČ stretne so suverénnou Kanadou, ktorá vyhrala všetky tri zápasy A-skupiny so skóre 14:3. Druhý boj o finále (nedeľa 19.00 SELČ) zohrá Tím Európa, so šesticou Slovákov, proti Švédsku. Rusi, rovnako ako v zápase s Tímom Severnej Ameriky, rozhodli o svojom triumfe v druhej tretine, keď za necelú minútu a pol strelil dva góly z hokejok Tarasenka a Telegina. V 44. minúte pridal poistku Malkin. Za hviezdy zápasu vyhlásili trojicu z víťazného tímu - Tarasenka, Telegina a Dmitriho Orlova. /zdroj: TV Dajto, oficiálna stránka turnaja/ Lauri Marjamäki (tréner Fínska): "Odohrali sme dobrú prvú tretinu. Vypracovali sme si veľa streleckých príležitostí, ale neskórovali sme. Po ubránenej presilovke na začiatku druhej tretiny sme opäť mali šance, napríklad Granlund, ktorý nastrelil žŕdku. Potom sme inkasovali. Každý chápe, čo znamená strelený prvý gól v takom zápase - veľa pozitívnej energie a sebavedomia. My sme ho však nedosiahli, ale súper. Keď nestrelíme gól, nemôžeme zvíťaziť. Zostávam však hrdý na svoje mužstvo. Nie je jednoduché prísť na takýto turnaj a víťaziť. Predviedli sme svoj štýl a budúcnosť vidím v jasných farbách." Oleg Znaroks (tréner Ruska): "Zranený Daciuk nám chýbal, ale zvíťazili sme aj bez neho. Bobrovskij v bránke si splnil svoju úlohu, spolupráca Ovečkin - Kuznecov fungovala. Vidieť, že spolu hrajú vo Washingtone. Čaká nás Kanada, ale lepšie v semifinále ako vo finále, kde by sme museli nad nimi zvíťaziť dvakrát. Vynasnažíme sa byť čo najlepšie pripravení." Aleksander Barkov (útočník Fínska): "Posledné dva zápasy proti Švédom a Rusom sme odohrali na solídnej úrovni. Bojovali sme jeden za druhého, dali zo seba to najlepšie, ale naše puky neprenikli do bránky súpera. Samozrejme, bez gólov sa nevíťazí, a to je v hokeji to najpodstatnejšie." Leo Komarov (útočník Fínska): "V celom turnaji sme skórovali len raz. Určite sme takto nechceli skončiť. Neteší nás to. Nedosiahli sme úroveň hry, ktorú sme chceli. Som však šťastný, že chalani sem prišli a odohrali tie zápasy." Alexander Ovečkin (útočník Ruska): "Nakopla nás práve Fínmi nastrelená žŕdka. Potom sme strelili dva góly. Zrazu sme na ľade dýchali a Fínom nič nedovolili. Bol to rozhodujúci moment zápasu. Čaká nás Kanada na veľkom turnaji v Kanade. Bude to náročné, tvrdé, ale aj zábava. To predovšetkým." Jevgenij Kuznecov (útočník Ruska): "Je vždy pekné zahrať si proti Kanaďanom. Celý svet vie, že oni sú tí najlepší. Sú favoritmi na každom turnaji, ale prijímame túto výzvu. Chceme im ukázať, čo je v nás." Sergej Bobrovskij (brankár Ruska): "Nepamätám sa, kedy som v zápase zažil toľko zblokovaných striel na našej strane. Chcem sa spoluhráčom veľmi pekne poďakovať. Tréneri im to prízvukovali pred zápasom, ale záleží najmä na nich. Pavel Daciuk je dôležitá persóna v našom tíme, ale my sme zvíťazili aj bez neho." Ivan Telegin (útočník Ruska, autor gólu): "Na ľade si robíme všetci svoju prácu. Pred zápasom sme sa s Dadonovom a Šipačovom dohodli, ako budeme hrať. Keď stratíme puk v útočnom pásme, znamená to rýchly návrat do obrany, aby súper nebol vo výhode. Zlepšujeme sa zo zápasu na zápas. Snažíme sa robiť menej chýb, neprepadávať v strednom pásme a využívať protiútoky. A ako to bolo pri mojom góle proti Raskovi? Stačilo urobiť pár krokov navyše a zakončiť. Jednoduché."